**A TOLNAI
SZENTISTVÁN**

**KATOLIKUS GIMNÁZIUM ÉS ÁLTALÁNOS ISKOLA
Pedagógiai**

**Programja**

IGAZGATÓI KÖSZÖNTŐ – 2016

Kedves Olvasó!

2016-ban mi, egy kisvárosi katolikus gimnázium tanárai olyan iskolát képzeltünk el, ahol az iskola **értéket közvetít**, ezáltal személyiséget formál, feltárja a fiatalok képességeiben, adottságaiban, személyiségében rejlő lehetőségeket. A diákok ugyanakkor tisztában vannak azzal, hogy a lehetőségek közül nekik kell választaniuk, nekik kell dönteniük saját jövőjükről.

Az iskola a személyközi kommunikáció számtalan formájával ismerteti meg a diákokat, de alkalmazni már nekik kell a különböző élethelyzetekben az oda illő, megfelelő kommunikációs formát.

Az iskola „játékszabályokat” alakít ki, illetve közvetít a gyerekeknek, amelyek következetes alkalmazása hozzájárulhat a nagyobb önfegyelem (koncentráció, akaraterő) kialakulásához, de céljaik, vágyaik elérése érdekében már nekik kell saját magukkal szemben követelményeket állítani.

Az iskola megbecsüli a kitartó, komoly munkán alapuló teljesítményt, ugyanakkor a lehetőséget minden diák előtt nyitva hagyja, hogy teljesítményén javíthasson.

Arra törekszünk, hogy megismertessük diákjainkkal a keresztény értékrendet oly módon, hogy mindez igazodjon a tanulók életkori sajátosságaihoz.

Iskolánkban nem csupán a tudás átadásának és a továbbhaladáshoz szükséges teljesítménynek tulajdonítunk nagy szerepet, hanem legalább ennyire fontosnak tartjuk az egymásra figyelést, a személyes kapcsolatok által erősödő szociális érzékenységet, az érzelmi intelligenciát, a közösség élményét.

 Novothné Bán Erzsébet

 igazgató

# NEVELÉSI PROGRAM

## AZ ISKOLÁBAN FOLYÓ Pedagógiai MUNKA alapelveI, értékEI, CÉLJAI, FELADATAI, ESZKÖZEI, eljárásai

### Alapelvek, értékek

Az alapelvek iránymutatóul szolgálnak pedagógusainknak az iskolai nevelés-oktatás komplex folyamatában zajló munkához. A szervezeti kultúra elemei biztosítják a hatékony és eredményes pedagógiai munkát.

* **Életkori és egyéni sajátosságok figyelembe vételének elve:** –diákjaink a város és a környező települések iskoláiból, óvodáiból érkeznek hozzánk, az oktató-nevelő munka során elengedhetetlen az eltérő fejlettségi és képességszintekhez igazodva végezni munkánkat a kerettantervek és az érettségi vizsga követelményeinek szem előtt tartásával.
* A bizalom elve – eredményes oktató-nevelő munka nem képzelhető el kölcsönös bizalom, megértés, tisztelet nélkül, ennek érdekében törekednünk kell a személyes kapcsolatok kialakítására, a tanulók személyiségének megismerésére, megértésére a hatékony fejlesztés érdekében.
* **Különböző közösségekhez tartozás elve: -** a nevelés-oktatás különböző hatásrendszereken át, a közösségekben (család, osztály- és egyéb gyermekközösségek, tágabb környezet, társadalom), a közösségek céljainak, érdekeinek figyelembe vételével, a közösség aktív részvételével zajlik. Az iskolai közösségekben az irányító, kezdeményező szerep a pedagógusé, aki ebben a közegben segíti a tanulót önállóságának, öntevékenységének kibontakoztatásában, az iskolán kívüli esetleges ártó hatások korrigálásában.
* **Motiváció és szemléletesség elve:** - a tanulók érdeklődésének felkeltése és a tanulás iránti elköteleződés kialakítása elengedhetetlen a tanulókban rejlő képességek kibontakoztatásához. A befogadást, az elsajátítást előtérbe helyező tanulásszervezési és módszertani eljárások, új tanulási és tanítási technikák alkalmazása elősegítheti munkánk eredményességét.
* **Következetesség elve: -** igényesség valamennyi tevékenységünkben, határozott követelmények támasztása a tanulókkal szemben. A teljesítmények rendszeres ellenőrzése, mérése, értékelése.
* A pedagógus vezető szerepének elve: - a pedagógus és diák egyenrangúságának elvével összhangban a pedagógusnak vezető szerepe van az iskolában tapasztalható pedagógiai légkör kialakításában, a tanórai és tanórán kívüli tanulói aktivitás kibontakoztatásában, a diákok tevékenységének megszervezésében, személyiségük fejlődésének támogatásában. A tanár feladata a tanulás irányítása. A tanítás-tanulás folyamatába be kell vonni aktívan a tanulót.

Kiemelt **értékek**:

* + **Korszerű ismeretekre épülő, hasznosítható, továbbépíthető tudás**
	+ **Testi-lelki egészség megőrzése**
	+ **Környezettudatos magatartás**

### Célok és feladatok

Egy nevelési-oktatási intézmény értékrendjének, célrendszerének megfogalmazásakor nem lehet figyelmen kívül hagyni azt a társadalmi, városi környezetet, amely egyrészt alakítja, formálja a diákok szemléletét, másrészt ami további életük keretét, feltételeit határozza meg.

A gyerekek fejlődésének, nevelésének legtermészetesebb közege a család, ezért érthető a szülők nagy részének azon igénye, hogy gyermekeik minél tovább a családban nevelkedjenek.

Egy kisvárosi gimnáziumban a családias légkör, a segítő, megértő pedagógusi magatartás, a jónak ítélhető tanár - diák viszony, a nyugodt iskolai légkör megőrzése, fenntartása is hozzájárulhat ahhoz, hogy a tanórák hangulata, diákjaink munkamorálja, viselkedése továbbiakban se hagyjon sok kívánnivalót maga után.

Az intézményben folyó keresztény nevelésnek abban kell segítenie a fiatalokat, hogy megérjenek a szabadság felelős használatára, érzékük legyen az igazi értékek iránt, megismerjék önmagukat és az őket körülvevő világot, törekedjenek a folytonos önképzésre és önnevelésre.

Ennek elérése érdekében a pedagógusok életének összhangban kell állnia az általa és az iskola által képviselt értékekkel. Iskolánkban minden olyan pedagógus taníthat, aki elfogadja annak katolikus voltát, nem dolgozik a hitvallásos nevelés ellen, mert a diákok akkor tanulnak igazán sokat nevelőiktől, ha azok a világ sokszínűségét tudják képviselni. A pedagógus munkája közben nem tesz elmarasztaló, sértő megjegyzést az Egyházra és a tanítására, hiszen ez a diákokban meghasonlást idézhet elő.

Iskolánk jellegéből adódóan az általunk egyik legfontosabbnak tartott érték a korszerű ismeretekre épülő, későbbieken továbbépíthető, hasznosítható ***TUDÁS****.*

**Céljaink:**

* Tanulóink a középiskolai tanulmányaik lezárásaként – saját döntésük szerint – szerezzék meg a középszintű vagy az emelt szintű érettségit.
* Azoknak a tantárgyaknak az érettségi vizsgán elért átlaga, amelyekből legalább 10 diák vizsgázott az adott tanévben, haladja meg az országos tantárgyi érettségi átlagot.
* Az eddigi felvételi arány (a felsőoktatási intézményekbe és a felsőoktatási szakképzésbejelentkezők 70-80 %-a) elérése.
* A megszerzett tudásra épülő önálló véleményalkotás, értékítélet kialakulása.
* A világra nyitott „kíváncsi” emberré, a magyar és az egyetemes emberi kultúra iránt érdeklődő felnőtté váljanak diákjaink.
* Az egyházi hagyományok ápolása.
* Az anyanyelvi és idegen nyelvi kommunikációs képesség fejlesztése, a digitális írástudás kialakítása (továbbtanulási iránytól, választott szakmától függetlenül).
* Az egész életen át tartó tanulás megalapozása.
* **A kulcskompetenciák fejlesztése.**
* **Feladatok, tevékenységek:**
* A tehetség felismerése, gondozása (szakkör, tanulmányi versenyek).
* A szorgalmas, törekvő, de szerényebb képességű tanulók felzárkóztatása.
* Az önálló tanulási képesség kialakítása – a szövegértés, az információszerzés és rendszerezés –, a teljes tanulási időszakot végigkísérő gyakorlása.
* Az elvont iskolai tudáselemek összekapcsolása a diákok napi tapasztalataival és az életkoruknak megfelelő gyakorlati feladatokkal.
* Az oktatási folyamat megszervezésével elő kell segítenünk a tanulók előzetes ismereteinek, tudásának feltárását, ezzel is lehetőséget adva tudásuk átrendeződésére.
* A tanulási technikák megismertetése - különösen a bejövő osztályokba~~)~~kiemelt feladat a szaktárgyi és az osztályfőnöki órákon.
* 12. évfolyamon próbaérettségi szervezése (magyar nyelv és irodalom, matematika, történelem és idegen nyelvek tantárgyakból).
* A tanulók pályaválasztását segítő programok szervezése, a volt diákok tapasztalatainak felhasználása a pályaválasztás során.
* A kompetenciamérések eredményeinek értékelése, megismertetése a diákokkal, szülőkkel, az alulteljesítők alapkompetenciáinak fejlesztése intézkedési terv alapján.
* Motivációs kompetenciák, szervező-végrehajtó kompetenciák fejlesztése (rendszeres munkára szoktatás – feladatok, tevékenykedtetés a tanórán és azon kívül, pályaválasztási tanácsadás)
* Lexikális tudás mellett életszerű, gyakorlatias tudás biztosítása (pl.: idegen nyelvi kommunikáció, természettudományos tantárgyakban: kísérletek bemutatása együtt a diákokkal, mindennapi élethez szükséges szövegek megértése, írása, számítógépes szövegszerkesztési ismeretek alkalmazása).
* Az iskolai számítógépek egy részének, valamint az internetnek a használatát biztosítjuk diákjaink számára tanórákon kívül is.
* Lehetőséget kívánunk biztosítani olyan tanórán kívüli foglalkozásokra, amelyek lehetővé teszik a tanulók esztétikai érzékének, kreativitásának a kibontakozását (pl.: rajzkiállítások, színjátszó kör, énekkar, színházlátogatás, operaelőadásokon való részvétel).

***A TESTI- LELKI EGÉSZSÉG***megőrzése olyan érték a mai gyorsan változó és alkalmazkodóképességet igénylő világban, amely elengedhetetlen a harmonikus személyiségfejlődéshez.

**Céljaink:**

* Lehetőséget adni diákjainknak a jogok és kötelezettségek megismerésére, és ezáltaltényleges felelősséggel járó döntésekre a tanulási folyamatban, a diákjogok gyakorlásában, a közösségi élet szervezésében.
* Célunk, hogy képesek legyenek tanulóink különbséget tenni a valódi és a virtuális társas kapcsolatok természete között annak érdekében, hogy rendelkezzenek a harmonikus kapcsolatok kialakításához megfelelő készségekkel.
* Harmonikus személyiségű, pozitív életszemléletű, a sikert és a kudarcot egyaránt feldolgozni tudó, a konfliktushelyzeteket kezelni képes, a fizikai és lelki megterhelést bíró, egészséges életmódot folytató felnőttekké váljanak diákjaink.
* Célunk, hogy tanulóink megismerjék az egészséges életmód legfontosabb kritériumait, jellemzőit.
* A társas környezetben való eligazodás képességének kialakítása az együttélés szabályainak megismertetésével, az eredményes magatartási minták kialakításával.

**Feladatok, tevékenységek**

* Az önismeret fejlesztése, erősítése(lehetőség szerint pszichológus és/vagy más szakember segítségének igénybevételével).
* A nem kívánatos, a gyerek személyiségfejlődésére káros társadalmi hatások (pl.: disco, pornófilmek, erőszak) kompenzálására színes iskolai élet kialakítása (pl.: művészeti bemutató, témahét, karácsonyi projekt, kirándulások, sportnapok, gólyaavató, farsang, Mikulás-futás …megszervezésével).
* A dohányzás, alkoholfogyasztás, drogok elleni küzdelem (pl.: előadások diáknapon, osztályfőnöki órákon; pályázat útján elnyerhető előadások, foglalkozások megtartása; személyes találkozások, beszélgetések rehabilitációban részt vevő fiatalokkal)
* A szülőkkel együttműködve segítséget nyújtani a serdülőkor életkori sajátosságaiból fakadó szülő – gyermek konfliktusok kezeléséhez, megoldásához.
* A családi életre nevelés beépítése az osztályfőnöki munkába.
* A kommunikációs készség fejlesztése tanórákon és tanórákon kívül (pl.: diákönkormányzat).
* Az egészséges táplálkozás, higiénia, nemi élet, fogamzásgátlás kérdéseiről az iskolavédőnő és az iskolaorvos közreműködésével ismeretterjesztő előadások, beszélgetések szervezése (pl.: városi rendezvénysorozatba való bekapcsolódással).
* A hátrányos helyzetű gyerekek sorsának figyelemmel kísérése, támogatása, a pályázati lehetőségek kihasználása.
* Kommunikációs és kooperációt igénylő csoportos munkaformák beemelése az iskolai tanulási, problémamegoldási folyamatokba.
* A tolerancia és az empátia képességének kialakítása, fejlesztése, hogy a diákok képesek legyenek a különböző adottságokkal rendelkező társaik elfogadására.

Az iskolai oktatásból kikerülő tanulók társadalmi beilleszkedését a tágabb értelemben vett ***KÖRNYEZETTUDATOS MAGATARTÁS*** kialakításával kívánjuk elősegíteni.

**Céljaink:**

* Diákjaink váljanak érzékennyé környezetükállapota iránt. Legyenek képesek a környezet természeti értékeinek felismerésére és megőrzésére, a környezetkímélő magatartás legyen a tanulók életvitelét meghatározó egyik fontos erkölcsi alapelv.
* A felelősségérzet kialakítása a szűkebb és tágabb természeti és társadalmi környezet iránt.
* A természeti és társadalmi környezettel kapcsolatos állampolgári jogok és kötelességek megismertetése diákjainkkal.
* A szociális kompetenciák fejlesztésének eredményeként sajátítsák el a segítőkész viselkedés normáit, a segítő együttműködés és a tisztességes versengés képességét.

**Feladatok, tevékenységek:**

* Országunk természet és ember alkotta értékeinek megismertetése lehetőség szerint osztálykirándulásokon.
* Igény szerint részvétel városunk környezetvédelmi tevékenységében.
* Témahét, projekt, pályázatok keretén belül a diákok bevonása természeti környezetünk megóvásának lehetőségeit bemutató előadásokba, kísérletekbe, programokba.
* Nemzeti értékeink megbecsülése, nemzeti, egyházi ünnepeink méltó megünneplése, a tanulók magyarságtudatának erősítése.
* A demokrácia „játékszabályainak” megismerése a tanórákon (pl.: történelem, társadalmi és állampolgári ismeretek) és az iskolai életben (a diákönkormányzat keretein belül).
* Iskolai hagyományaink (pl.: szalagtűző, ballagás, gólyaavató stb.) megőrzése, gazdagítása.
* Az iskola családias, nyugodt, bizalomra épülő légkörének megőrzése.
* Bekapcsolódás jótékonysági akciókba.
* Közösségi szolgálat lehetőségeinek bővítése, a diákok és a fogadó intézmények tapasztalatainak megbeszélése.
* A közösségi szolgálat keretében karitatív tevékenység megszervezése diákjaink részére (pl. a Katolikus Karitász helyi szervezetével való együttműködés), illetve a diák mentor tevékenység támogatása.
* Példaértékű, megértő, segítő tanári magatartás gyakorlása.

### Személyiségfejlesztéssel kapcsolatos feladatok

A személyiségfejlesztés olyan iskolai pedagógiai munkát jelent, amelyben a tanulók tudásának, képességeinek, egész személyiségének fejlődése, fejlesztése áll a középpontban, figyelembe véve, hogy az oktatás, a nevelés színtere nemcsak az iskola, hanem a család, illetve a társadalmi élet és tevékenység számos egyéb formája is.

A személyiség feltárásának, személyes és szociális készségek, képességek megismerésének változatos módszereivel törekszünk megalapozni a tanulók személyiségének fejlesztését.

Az iskola elsődleges feladatának az ismeretek átadását, a tanítást tekinti. Nem szabad azonban megfeledkezni arról, hogy a különböző **ismeretek átadása nem végcél, hanem eszköz a tanulók értelmi, önálló ismeretszerzési, kommunikációs és cselekvési képességeinek a kialakításához, fejlesztéséhez.**

A fejlődés csak akkor lehet eredményes és harmonikus, ha a tanítási-tanulási folyamat során lehetőség van a játékos munkára is, **ha fejleszthetjük a tanulók önismeretét, együttműködési készségét, ha eddzük akaratukat, ha életmódjukban sikerül pozitív értékeket megjeleníteni**.

Ez egyben azt is jelenti, valamennyi nevelőnek törekednie kell arra, hogy segítsen megtalálni a tanulóknak a kiegyensúlyozott életstílushoz vezető utat.

Ehhez kapcsolódóan feladataink: az önismeretre és az önalakításra szolgáló felelősség kialakítása,

* a tanulás iránti motiváció fejlesztése, az érdeklődés pozitív élményekkel történő felkeltése (pl. **rendhagyó órákkal**)
* a személyes szükségletek és célok tudatosítása,
* a belső igények és külső elvárások összehangolása,
* a személyes és közösségi célok közötti egyensúly megláttatása,
* a tanulók saját személyiségében történő változások felismerése, a változtatás igényének kialakítása,
* az értékes emberi tulajdonságok felismerése és megbecsülése saját magában és másokban,
* saját és mások hibáinak elfogadására való képesség kialakítása
* a keresztény erkölcsi értékek (pl.: őszinteség, megbocsátás, alázat, segítőkészség, felebaráti szeretet) megalapozása a tanulók személyiségében.

A személyiségfejlesztéshez mentálhigiénés feladatok kapcsolódnak. Ezek megoldásához szükség van esetenként szakemberek (iskolai védőnő, pszicho-pedagógus, pszichológus, logopédus) bevonására, illetve előadások, önismereti tréningek szervezésére. Az iskola is legyen az egészséges életvitel igényét kialakító magatartás színtere. A tanuló tapasztalja meg az empátia és a segítőkészség fontosságát. A tantestület tagjai figyeljenek fel a devianciákra, igyekezzenek segíteni a krízishelyzetbe került tanulókon.

## KÖZÖSSÉGFEJLESZTÉSSEL KAPCSOLATOS FELADATOK

A közösségfejlesztés feladata szorosan összefügg a személyiségfejlesztés feladatával, hiszen ez nem más, mint az egyén és egy szűkebb (család, iskola) vagy tágabb közösség (társadalom) közötti kapcsolat kialakítása, megteremtése, e kapcsolat ápolása, gazdagítása. Mindkét területhez kapcsolódóan elengedhetetlen, hogy a tanulók nyitottak legyenek önmaguk és mások megismerésére; önmaguk és mások eredményeinek megbecsülésére.

Elsődleges feladat **nemzeti kultúránk** megismerése. Az egyes tantárgyakhoz kapcsolódóan ismerjék kiemelkedő történelmi személyiségeink (államférfiak, tudósok, feltalálók, művészek, sportolók) tevékenységét. Becsülje meg szűkebb környezete (iskola, lakóhely) értékeit, hagyományait. Mindezek mellett ismerje és fogadja el **a közös európai** értékeket, lássa reálisan az európai fejlődés során létrehozott eredményeket, s ebben Magyarország szerepét.

Legyenek nyitottak más kultúrák, hagyományok iránt, ismerjék **az egyetemesemberi kultúra** legjellemzőbb, legnagyobb hatású eredményeit. Kísérjék figyelemmel az emberiség közös – globális – hazánkat közelebbről is érintő problémáit, az ezek megoldására irányuló tevékenységet. Ha lehetséges, maguk is járuljanak hozzá valamilyen módon a megoldási lehetőségek kereséséhez, a problémák megoldásának elősegítéséhez (pl. környezetkímélő magatartás).

A közösségfejlesztés fontos területe **a kommunikációs kultúra** fejlesztése. Ez, sok egyéb mellett megkívánja az anyanyelv minél teljesebb értékű ismeretét, illetve az idegen nyelvek és a kommunikációt segítő eszközök, tárgyak alkalmazását.

A nevelés-oktatás folyamata során a személyiségfejlesztés közösségben történik. Ennek céljai:

* közösségi kapcsolatok, közösségi érzés kialakítása
* az együttműködés, az egymástól tanulás képességének fejlesztése
* a közösség működési normáinak megismerése, másokhoz való alkalmazkodás képességének fejlesztése
* a diákok bevonása a közösségi tevékenységekbe
* segítőkészség erősítése.

A közösségi élet színterei:

a) állandó közösségek:

* osztály
* fakultációs csoport
* évfolyam
* tagozat
* iskola diákközössége

b) egyéb közösségek:

* iskolai diákönkormányzat
* szakkörök

Az iskolai közösségfejlesztés feladatai:

* A kooperatív tanulásszervezés alkalmazása tanórákon és a tanórán kívüli foglalkozásokon.
* Tartalmas közösségi élet szervezése oly módon, hogy a programok kialakításába ötletadóként, szervezőként, lebonyolítóként a közösség tagjait is bevonjuk. (**DÖK**)
* A kommunikációs kultúra fejlesztése, melynek eredményeként a diákok képesek lesznek véleményük megfogalmazására, érveik kifejtésére, álláspontjuk megvédésére oly módon, hogy a más véleményen lévőket ne sértsék, ugyanakkor a meggyőző érvek hatására képesek lesznek saját álláspontjuk megváltoztatására is.
* A közösségi munka elismerése, értékelése és jutalmazása.
* A problémamegoldás lépéseinek megismertetése a diákokkal, hogy ennek segítségével képesek legyenek a saját és a közösségi konfliktusokat, problémákat kezelni.

A **tanórán kívüli programok** során szerzett élményeknek közösségformáló szerepe van. A kötetlen foglalkozások elősegítik a társas együttlét szabályainak megtanulását, gyakorlását, erősítik a közösséghez tartozás örömét.

A közösségek fejlődését segítik elő az osztálykirándulások, közös kulturális programok, múzeum-,színház- és mozilátogatások, kiállítások, a Parlament megtekintése, a **karácsonyi projekt**, művészeti bemutató és az egyéb hagyományos rendezvények. A szakkörök, a közös érdeklődés alapján létrejövő alkalmi csoportok szintén jó terepei a közösségfejlesztő munkának.

## AZ ISKOLAI EGÉSZSÉGFEJLESZTÉS FELADATAI

Az iskola feladata, hogy felkészítse a gyermekeket, a fiatalokat arra, hogy önálló, felnőtt életükben legyenek képesek életmódjukra vonatkozóan helyes döntéseket hozni, egészséges életvitelt kialakítani, konfliktusokat megoldani. Az iskola lehetőségeihez mérten arra törekszik, hogy kialakítsa a beteg, sérült és fogyatékkal élő embertársak iránti elfogadó és segítőkész magatartást, hogy megismertesse a környezet leggyakoribb, egészséget, testi épséget veszélyeztető tényezőit. Fel kell készíteni a tanulókat a veszélyhelyzetek egyéni és közösségi szintű megelőzésére, kezelésére. Az iskola feladata az is, hogy felkészítsen az önálló gyalogos közlekedésre, a tömegközlekedési eszközök használatára, az utasbalesetek elkerülésének módjaira. Figyelmet kell fordítani továbbá a veszélyes anyagok helyes kezelésének legfontosabb szabályaira.

Az iskola támogatást nyújt különösen a serdülőknek a káros függőségekhez vezető szokások és életmódok kialakulásának megelőzésében. Az iskola megkerülhetetlen feladata, hogy foglalkozzon a szexuális kultúra és magatartás kérdéseivel, és figyelmet fordítson a családi életre, a felelős, örömteli párkapcsolatokra történő felkészítésre.

### Az elsősegély-nyújtási alapismeretek elsajátítása

Az **elsősegély-nyújtási alapismeretek elsajátítása** tanírási órákon belül (osztályfőnöki, biológia és testnevelés óra) és délutáni csoportfoglalkozásokon valósul meg.

**Az iskolai elsősegélynyújtás oktatásának legfőbb célja:**

A jelenleg érvényes törvényi szabályozás meghatározása szerint: „(mindenkinek)...kötelessége - a tőle elvárható módon - segítséget nyújtani, és a tudomása szerint arra illetékes egészségügyi szolgáltatót értesíteni, amennyiben sürgős szükség, vagy veszélyeztető állapot fennállását észleli, illetve arról tudomást szerez.” (1997. évi CLIV tv. az egészségügyről 5.§. e) pont)
A sikeres segítségnyújtáshoz azonban meghatározott szintű és mélységű elméleti és gyakorlati ismeretek szükségesek. Kívánatos tehát, hogy hirtelen bekövetkezett egészségkárosodáskor a helyszínen jelenlévők közül minél többen rendelkezzenek megfelelő elméleti és készségszintű gyakorlati ismerettel. A kellő ismeret megfelelő előzetes tanulással és ismételt gyakorlással szerezhető meg.

**Az elsősegély-nyújtási alapismeretek elsajátításának formái:**

1. Elméleti ismeretek elsajátítása védőnő, iskolaorvos segítségével
2. Gyakorlati ismeretek elsajátítása védőnő, iskolaorvos segítségével

## A KIEMELT FIGYELMET IGÉNYLŐ TANULÓKKAL KAPCSOLATOS PEDAGÓGIAI TEVÉKENYSÉG

### A beilleszkedési, magatartási nehézségek enyhítése

A pedagógiai alapelveink, céljaink és feladataink tükrében vállalja az intézmény azon tanulók nevelését-oktatását, akik speciális pedagógiai eljárások segítségével juttathatók el céljaikhoz. Célunk, feladatunk a beilleszkedési, magatartási nehézségekkel küzdő tanulók személyiségfejlesztése, közösségbe kapcsolása, szocializálódásuk segítése. A fejlesztő, segítő tevékenység programját helyzetfelmérés alapján, egyénre szabottan határozzuk meg, az alábbiak szerint:

A beilleszkedési, magatartási nehézségek enyhítésének feladatai és felelősei:

|  |  |
| --- | --- |
| Feladat(ok) | Felelős(ök) |
| Az érintett tanulók felmérése, megismerése, regisztrálása | osztályfőnökök, ifjúságvédelmi felelős |
| Szakértői vizsgálat, vélemény beszerzése | osztályfőnökök, ifjúságvédelmi felelősnevelési tanácsadó |
| Személyre szabott pedagógiai eljárások megtervezése | a nevelési tanácsadó véleménye alapján egyéb szakértők bevonásával (pszichológus, logopédus) a nevelőtestület tagjai |
| Pedagógiai eljárások érvényesítése:kiváltó okok megismerése (iskolán kívüli környezet hatása)pozitív közösségi hatások célirányos alakítása, létrehozásaszemélyiségfejlesztő (szociális készségfejlesztő) technikák alkalmazása, együttműködési képesség fejlesztése | A tanulóval kapcsolatban állók (család, diáktársak, pedagógusok, egyéb dolgozók), nevelési tanácsadó, szakértő |

### Tehetséggondozás, felzárkóztatás

Mivel iskolánk egyik fő erénye az **emberközeliség**, ezért fontosnak tartjuk, hogy a kiemelkedően tehetséges tanulókkal való kiscsoportos vagy egyéni foglalkozás mellett a gyengébb képességű tanulóknak is lehetőséget adjunk a **felzárkózásra***.* Erre igen nagy szükség van, hiszen a gyerekek több iskolából, különböző felkészültséggel érkeznek hozzánk. Ugyanakkor a változó külső körülmények miatt a szülők igényei, elvárásai is módosultak. Mivel egyre nehezebb érettségi vizsga vagy felsőfokú végzettség nélkül elhelyezkedni, ezért az iskolára (tanárokra, diákokra egyaránt) nagy nyomás nehezedik, hogy a gyengébb képességű tanulók is eljussanak az érettségiig, esetleg bejussanak valamelyik felsőoktatási intézménybe.

Tapasztalataink szerint hatékony **a csoportbontás mind idegen nyelvből, mindmatematikából***,* mivel így sokkal jobban figyelhetünk a jobb és gyengébb képességű gyerekekre. A **középfokú nyelvvizsga** megszerzése érdekében elengedhetetlen, hogy kis létszámú csoportokban tanulják diákjaink az idegen nyelveket.

A továbbtanulni szándékozók pályaválasztására való felkészítését segíthetik a tanórai emelt szintű érettségire előkészítő, ill. a tanórán kívüli foglalkozások:

* könyvtárlátogatás,
* levéltárban, múzeumban tett látogatás, kutatásokról, érdekességekről szóló előadások meghallgatása,
* történelmi témájú filmek megtekintése, elemzése,
* a Deutsche Bühne német nyelvű előadásainak megtekintése,
* üzemlátogatások, tanulmányi kirándulások,
* igény szerint különböző szakmák, foglalkozások képviselőinek beszámolója.

Az Országos Középiskolai Tanulmányi Versenyre és egyéb **tanulmányi versenyekre** (levelező versenyek, megyei, területi, országos tanulmányi versenyek, vetélkedők) való felkészítés a szaktanárok irányításával folyik.

A tehetséggondozás terén a következő feladatokat, tevékenységeket végezzük el:

|  |  |  |
| --- | --- | --- |
| **Feladat** | **Módszer** | **Felelős** |
| **Tehetségek felismerése** | megfigyelés | szaktanárok |
| házi versenyek (szaktárgyak, különböző művészeti ágak, kiállítás stb.) | munkaközösség-vezetők, szaktanárok |
| képességeket, érdeklődést mérő tesztek | mérés-értékelés témában jártasságot szerzett pedagógusok, szakvizsgázott pedagógusok (tehetséggondozásra felkészítő szakvizsga) |
| a tehetségek felismerését szolgáló szituációk tervezése (ünnepélyeken, diáknapon való szereplés, diákönkormányzatban végzett munka) | munkaközösség-vezetők, szaktanárok, diákönkormányzatot segítő pedagógus, osztályfőnökök |
| **Tehetségfejlesztés** (az iskolán belül) | Tanulmányi versenyekre való egyéni felkészítés | a felkészítést végző pedagógus |
| Szakkörök | szakkörvezetők |
| Emelt szintű érettségire való felkészítés | iskolavezetés, érintett szaktanárok |
| Tehetséggondozó műhely működtetése | munkaközösség-vezetők |
| Sportfoglalkozások (felkészülés a diákolimpia versenyeire) | testnevelő tanárok |
| **Tehetségfejlesztés** (iskolán kívül) | kapcsolatok különböző szakmai szervezetekkel, a tehetséges tanulók irányítása központi (megyei) szakkörökbe, zeneiskolába, sportegyesületekbe  | minden pedagógus |
| versenyeredmények összegzése, értékelése | igazgatóhelyettes, munkaközösség-vezetők, szakkörvezetők, szaktanárok  |

Az iskolavezetés folyamatosan nyilvántartja az aktuális versenyeredményeket, továbbá nyilvánosságra hozza az iskola honlapján, a helyi újságban (Tolnai Hírlap) és a megyei médiában.

Az iskola nyilvánossága előtt a tanévzáró ünnepségen értékeli az igazgató az elért eredményeket.

### Gyermek- és ifjúságvédelem

Az iskola gyermek- és ifjúságvédelmi tevékenységének legfontosabb célja, hogy segítséget nyújtson a gyermekek és fiatalok (törvényben szabályozott) jogainak és érdekeinek érvényesítéséhez.

E cél elérése érdekében a pedagógusközösség tagjainak együttműködésére van szükség, a szervezés, koordinálás az iskolavezetés feladata. A nevelőtestület oktató, nevelő tevékenysége megelőzheti a gyermekek veszélyeztetettségének kialakulását. Ebben igen nagy szerepe lehet az intézmény által preferált értékrendnek, céloknak, feladatoknak, különösen iskolánk családias hangulatának.

Ha az iskolánkba érkező tanulók valamilyen szempontból mégis hátrányos helyzetűek vagy veszélyeztetettek, akkor ennek „felderítése” az osztályfőnökök feladata. (Célzott beszélgetések, felmérések, a családi háttér megismerése nyújthat ebben segítséget.)

Az e munka során alkalmazott módszerek alkalmazásakor ügyelni kell arra, hogy ne sértsük a tanulók személyiségi jogait, érzékenységét.

A veszélyeztetettség megszüntetése nehezen képzelhető el kizárólag pedagógiai eszközökkel, hiszen a gyermekek fejlődésére ártalmas környezeti és társadalmi hatások kiküszöbölése a család segítsége nélkül lehetetlen. Ha a tanulót veszélyeztető okok kialakulásában a család is hibás, akkor a városi gyermekjóléti szolgálat közreműködésére is szükség van.

Az iskolaorvos és az iskolavédőnő az egészségre káros szenvedélyek egészségügyi hatásairól tájékoztatják a gyerekeket.

### A tanulási kudarcnak kitett tanulók felzárkóztatásának segítése

Az oktatási törvénnyel összhangban a tanulási kudarcnak kitett és részképesség-hiányos (dyslexia, dysgráphia) tanulóink esélyt kapnak hiányos ismereteik, képességeik és készségeik javítására. Az intézménybe beiratkozó tanulók heterogén összetételt mutatnak „a hozott” tudás- és neveltségi szintekben, képességekben, készségekben. Célunk, hogy az esélyegyenlőséghez kapcsolódva kialakuljon a pozitív tanulói motiváltság, melyhez intézményünk a következő feladatokat, felzárkóztató programot, eljárásokat határozza meg:

Feladatok:

* Az énkép meghatározása, az önértékelő képesség fejlesztése, helyes önismeret kialakítása.
* A segítségadás elfogadtatása.
* A tanulói célok meghatározásához való segítség, a célok egyértelművé tétele.
* A tanulás tanítása, tanulási technikák elsajátíttatása
* A kooperatív tanulásszervezés és a differenciálás alkalmazása a tanórákon.
* A tanulók sikerélményhez való juttatása.
* Tudatos személyiségformálással, az értelem kiművelésével, valamint a segítő, egészséges, kulturált életmódra neveléssel a tiszta emberi értékek elfogadtatása, az ezek iránti ösztönös igény felébresztése a tanulókban.
* A kötelező és nem kötelező időkereten belül - szervezetten - biztosítani kívánjuk a felzárkóztatást, lehetőség szerint az egyénhez igazodó fejlesztő tevékenységeket, a személyre szabott pedagógiai eljárásokat, kiemelten kezelve a szakértői vélemény alapján a dyslexia, dysgraphia miatt hátrányos helyzetben lévők fejlesztő tevékenységét.

### Szociális hátrányok enyhítését segítő tevékenység

Szociálisan hátrányos helyzetűek azok a tanulók, akiket különböző jellegű külső tényezők *(a családi mikrokörnyezet, csonka család, munkanélküliség, baráti társaság; bármilyen változás,tartós vagy átmeneti betegség*) gátolnak adottságaikhoz mért fejlődésükben. Az esélyegyenlőség biztosítása érdekében feladatunk és célunk, hogy a tanévenként elvégzett helyzetfelmérés, elemzés alapján megtervezett tevékenységeinkkel segítsük minden hátrányos helyzetű - de különösen a szociális hátrányban lévő - tanulót képességei kibontakoztatásában.

A szociális hátrányok enyhítését intézményünkben az alábbi tevékenységi formák segítik:

* felzárkóztató illetve tehetséggondozó lehetőségek kialakítása (programok)
* drog- és bűnmegelőzési programok (pl. felvilágosító nevelési programok)
* mentálhigiénés programok,
* pályaorientációs tevékenység,
* komplex személyiségfejlesztő programok,
* felvilágosítani a tanulót, illetve szükség esetén a családot a támogatási rendszer lehetőségeiről,

## A PEDAGÓGUSOK HELYI FELADATAI, AZ OSZTÁLYFŐNÖK FELADATAI

A pedagógusok feladatainak részletes listáját személyre szabott munkaköri leírásuk tartalmazza.

A **pedagógusok legfontosabb helyi feladatait** az alábbiakban határozzuk meg.

* minden tanév 1. óráján ismerteti a tanulókkal saját értékelési rendszerét,
* a tanítási órákra való felkészülés, a tanítási órák megtartása
* a tanulók dolgozatainak javítása,
* a tanulók munkájának rendszeres értékelése,
* a megtartott tanítási órák dokumentálása, az elmaradó és a helyettesített órák vezetése,
* az IKT-eszközök használatának dokumentálása a digitális naplóban
* érettségi, különbözeti, felvételi, osztályozó vizsgák lebonyolítása,
* kísérletek összeállítása, dolgozatok, tanulmányi versenyek összeállítása és értékelése,
* a tanulmányi versenyek lebonyolítása,
* tehetséggondozás, a tanulók fejlesztésével kapcsolatos feladatok,
* felügyelet a vizsgákon, tanulmányi versenyeken, iskolai méréseken,
* iskolai kulturális és sportprogramok szervezése,
* osztályfőnöki, munkaközösség-vezetői, diákönkormányzatot segítő feladatok ellátása,
* az ifjúságvédelemmel kapcsolatos feladatok ellátása,
* szülői értekezletek, fogadóórák megtartása,
* részvétel nevelőtestületi értekezleteken, megbeszéléseken,
* részvétel a munkáltató által elrendelt továbbképzéseken,
* tanulmányi kirándulások, iskolai ünnepségek és rendezvények szervezésében való közreműködés,
* iskolai ünnepségeken és iskolai rendezvényeken való részvétel,
* részvétel a munkaközösségi értekezleteken,
* tanítás nélküli munkanapon az igazgató által elrendelt szakmai jellegű munkavégzés,
* iskolai dokumentumok készítésében, felülvizsgálatában való közreműködés,
* szertárrendezés, a szakleltárak és szaktantermek rendben tartása,
* folyamatosan frissítse ismereteit, szakmai és módszertani tudását.

Az osztályfőnököt – az osztályfőnöki munkaközösség vezetőjével konzultálva – az igazgató bízza meg minden tanév júniusában, elsősorban a felmenő rendszer elvét figyelembe véve.

### Az osztályfőnök feladatai és hatásköre

* Az iskola pedagógiai programjának szellemében neveli osztályának tanulóit, munkája során tekintettel van a személyiségfejlődés jegyeire.
* Segíti a tanulóközösség kialakulását.
* Segíti és koordinálja az osztályban tanító pedagógusok munkáját.
* Kapcsolatot tart a szülőkkel.
* Figyelemmel kíséri a tanulók tanulmányi előmenetelét, az osztály fegyelmi helyzetét.
* Minősíti a tanulók magatartását, szorgalmát, minősítési javaslatát a nevelőtestület elé terjeszti.
* Szülői értekezletet tart.
* Ellátja az osztályával kapcsolatos ügyviteli teendőket: digitális napló vezetése, ellenőrzése, félévi és év végi statisztikai adatok szolgáltatása, bizonyítványok megírása, továbbtanulással kapcsolatos adminisztráció elvégzése, hiányzások igazolása.
* Segíti és nyomon követi osztálya kötelező orvosi vizsgálatát.
* Kiemelt figyelmet fordít az osztályban végzendő ifjúságvédelmi feladatokra.
* Tanulóit rendszeresen tájékoztatja az iskola előtt álló feladatokról, azok megoldására mozgósít, közreműködik a tanórán kívüli tevékenységek szervezésében.
* Javaslatot tesz a tanulók jutalmazására, büntetésére.
* Részt vesz az osztályfőnöki munkaközösség munkájában, segíti a közös feladatok megoldását.
* Rendkívüli esetekben órát látogat az osztályban.
* Lehetőségeihez mérten tájékozódik a végzett diákok felvételi eredményeiről továbbtanulásáról.

## AZ INTÉZMÉNYI DÖNTÉSI FOLYAMATBAN VALÓ TANULÓI RÉSZVÉTEL RENDJE

A tanuló joga, hogy az iskolai diákönkormányzat szervezetén keresztül részt vegyen az iskolai döntéshozatalban:

* a magatartás és szorgalom minősítésének kialakításában,
* az osztályok foglalkozási, kirándulási terveinek összeállításában, megvalósításában,
* a jutalmazási és fegyelmi rendszer kidolgozásában,
* a házirend elkészítésében, módosításában,
* a DÖK programjának kialakításában,
* a diáknap programjának megszervezésében.

## KAPCSOLATTARTÁS A SZÜLŐKKEL, TANULÓKKAL, AZ ISKOLA PARTNEREIVEL

### A tanulók közösségét érintő kapcsolattartási formák

Iskolánk diákönkormányzatának működését egy pedagógus segíti. Osztályonként egy-három fő vehet részt az önkormányzat munkájában, feladata tájékoztatni osztálytársait az őket érintő kérdésekről, döntésekről, valamint ő közvetíti, képviseli a többiek véleményét ezen az iskolai fórumon.

Az iskolai diákönkormányzat vezetője és az igazgató a tanév során havonta megbeszélést tart. Az igazgató legalább 15 nappal korábban megküldi az önkormányzat vezetőjének azon intézkedések tervezeteit, amelyekkel kapcsolatban azt véleményezési jog illeti meg.

Havonta egyszer jönnek össze az önkormányzat tagjai, esetenként gyakrabban is. Ezeken a megbeszéléseken az iskola életével kapcsolatos problémákról mondják el véleményüket, fogalmazzák meg kéréseiket, esetleges igényeiket.

Lehetőségük van arra is, hogy az igazgatóval folytatott párbeszéd során elmondhassák az őket érintő kérdésekben álláspontjukat, illetve hogy első kézből szerezzenek tudomást az iskolavezetés, a fenntartó velük kapcsolatos döntéseiről.

### A szülők közösségét érintő együttműködési formák

Az iskolánkban tanuló diákok szülei közül két fő vesz részt az iskolaszék munkájában. Ez a szervezet nem rendszeresen, hanem alkalmanként ül össze egy-egy aktuális probléma megvitatására. Az iskolaszék tagjai ezen kívül is segítik, támogatják az intézmény működését.

Az Intézményi tanácsban is képviseltethetik magukat a szülők, ezáltal is biztosítva az iskolával való együttműködést, kapcsolattartást.

A **szülőkkel folytatott közvetlen információcsere** fórumai az évente két alkalommal összehívott szülői értekezlet, a tanévenként kétszer megtartott intézményi fogadóóra, amikor is valamennyi szaktanárral találkozhatnak a szülők. Egyéni fogadóóra időpontjának megbeszélése az érintett tanár és szülő kompetenciája.

A 7. évfolyamra felvett tanulók szülei számára a beiratkozás előtt szülői értekezletet tartunk, ahol az igazgató és a leendő osztályfőnök tájékoztatja a szülőket az iskola pedagógiai programjáról, a házirendről és egyéb gyakorlati tudnivalókról.

A 9. évfolyamra beiratkozott diákok szülei számára szeptember elején tartunk szülői értekezletet, röviden ismertetjük a pedagógiai programot, a házirendet, valamint a tantárgyi követelményrendszert.

Évenként és tagozatonként legalább egyszer nyílt napokat szervezünk az iskolánk iránt érdeklődő általános iskolás diákok és szüleik számára. Ez alkalommal az igazgató ismerteti az intézmény kínálatát, pedagógiai alapelveit, majd a gyerekek részt vehetnek a különböző tanórákon, így közvetlenül megtapasztalhatják, hogy a tagozaton mi is vár rájuk.

A digitális naplóba rendszeresen beírt érdemjegyek útján rendszeresen tájékoztatjuk a szülőket gyermekük előmeneteléről.

Az új tanulásszervezési eljárások (témahét, projekt) alkalmazása során a szülőket, a volt diákokat (TÖDE), a környező általános iskolák diákjait, az iskolaorvost, a védőnőt, a helyi vállalkozókat, a civil szervezeteket bevonjuk a témahét, projekt előkészítésébe, lebonyolításába.

## A TANULMÁNYOK ALATTI VIZSGA VIZSGASZABÁLYZATA

**A vizsgaszabályzat célja**

Vizsgaszabályzatunk célja, hogy szabályozza a diákok tanulmányok alatt tett vizsgáinak lebonyolítási rendjét.

***A 20/2012. (VIII. 31.) EMMI rendelet*** ***(a nevelési-oktatási intézmények működéséről és a köznevelési intézmények névhasználatáról*)** szerint a tanulmányok alatti (osztályozó-, javító-, különbözeti) vizsga követelményeit (írásbeli, szóbeli, gyakorlati), részeit; értékelési rendjét nevelőtestületünk a pedagógiai programban határozza meg,

E vizsgaszabályzat az iskolánk által szervezett tanulmányok alatti vizsgákra, azaz:

* osztályozóvizsgákra;
* különbözeti vizsgákra;
* javítóvizsgákra

vonatkozik.

Hatálya kiterjed az iskola valamennyi diákjára,

aki osztályozóvizsgára jelentkezik;

akit a nevelőtestület határozatával osztályozóvizsgára utasít;

akit a nevelőtestület határozatával javítóvizsgára utasít.

Kiterjed továbbá más intézmények olyan diákjaira,akik átvételüket kérik az intézménybe, és ennek feltételeként az igazgató különbözeti vizsga letételét írja elő.

Kiterjed továbbá az iskola nevelőtestületének tagjaira és a vizsgabizottság megbízott tagjaira.

A tanulmányok alatti valamennyi vizsga háromtagú vizsgabizottság előtt zajlik. A bizottság tagjait – az összeférhetetlenség szabályait figyelembe véve – az igazgató írásban bízza meg a vizsgát megelőzően. A két bizottsági tagnak és az elnöknek titoktartási kötelezettsége van.

A vizsgáról jegyzőkönyv készül az elnök és a tagok aláírásával.

A jegyzőkönyvhöz, amelyet az irattárban megőrzünk, mellékletként csatoljuk a vizsgázó diák írásbeli dolgozatát, valamint az intézményvezető hitelesítő aláírását.

Az írásbeli dolgozatot a diák (és a szülő)megtekintheti, az értékeléssel kapcsolatban írásban észrevételt tehet.

**Az írásbeli vizsga általános szabályai**

A vizsga kezdetekor a vizsgaelnök megállapítja a jelenlévők személyazonosságát, ismerteti az írásbeli vizsga szabályait, majd kihirdeti az írásbeli tételeket.

A vizsgateremben az ülésrendet a vizsga kezdetekor a vizsgáztató tanár alakítja ki.

Az írásbeli vizsgán csak az iskola hosszú bélyegzőjével ellátott lapokon, feladatlapokon, tétellapokon lehet dolgozni. A rajzokat ceruzával, minden egyéb írásbeli munkát tintával kell elkészíteni. A feladatlap előírhatja számítógép használatát.

Az íróeszközökről a vizsgázók, a vizsgához szükséges segédeszközökről az iskola gondoskodik.

A vizsgázó az írásbeli válaszok kidolgozásának megkezdése előtt mindegyik feladatlapon feltünteti a nevét, a vizsganap keltét, a tantárgy megnevezését. Vázlatot, jegyzetet csak ezeken a lapokon készíthet.

A vizsgázóknak a feladat elkészítéséhez útbaigazítás, segítség nem adható.

A vizsgázónak az írásbeli feladatok megválaszolásához rendelkezésre álló maximális idő vizsgatantárgyanként hatvan perc.

 A sajátos nevelési igényű vizsgázó kérésére, az igazgató engedélye alapján:

* az írásbeli feladatok megválaszolásához rendelkezésre álló időt legfeljebb harminc perccel meg kell növelni;
* lehetővé kell tenni, hogy az iskolai tanulmányok során alkalmazott segédeszközt használja;
* engedélyezni kell, hogy írásbeli vizsga helyett szóbeli vizsgát tegyen.

Egy vizsganapon egy vizsgázó legfeljebb háromírásbeli vizsgát tehet.

A vizsgák között pihenőidőt kell a vizsgázók részére biztosítani. A pótlóvizsga harmadik vizsgaként – szükség esetén újabb pihenőidő beiktatásával – is megszervezhető.

(A fent említett jogszabály részleteziaz írásbeli vizsgán elkövetett esetleges szabálytalanság következményeit;a vizsgáról fel nem róható okból elkéső vizsgázó ügyét;a vizsgáról felróható okból elkéső vizsgázó ügyét;a vizsgát engedély nélkül korábban abbahagyó vizsgázó ügyét.)

**A szóbeli vizsga általános szabályai**

* A vizsgázónak legalább tíz perccel korábban meg kell jelennie a vizsga helyszínén.
* A vizsgateremben egy időben legfeljebb hat vizsgázó tartózkodhat.
* A vizsgázónak a szóbeli feladatok megválaszolásához rendelkezésre álló maximális idő vizsgatantárgyanként tizenöt percnél több nem lehet.
* A felkészülésre – kivéve az idegen nyelveket – vizsgatárgyanként legalább harminc perc időt kell biztosítani a vizsgázó számára.
* A szóbeli vizsgán a vizsgázó vizsgatantárgyanként húz tételt vagy kifejtendő feladatot, és kiválasztja a tétel kifejtéséhez szükséges segédeszközöket.
* A tételben szereplő kérdések megoldásának sorrendjét a vizsgázó határozza meg.
* ·A vizsgázó útbaigazítás és támogatás nélkül, önállóan felel, de ha elakad, a vizsgabizottság tagjaitól kaphat segítséget.
* A vizsgabizottság tagjai a tétellel kapcsolatosan a vizsgázónak kérdéseket tehetnek fel, ha meggyőződtek arról, hogy a vizsgázó a tétel kifejtését befejezte vagy a tétel kifejtésében elakadt.
* A vizsgázót nem szabad félrevezetni, gondolkodásában, a tétel kifejtésében megzavarni. A vizsgázó a tétel kifejtésében akkor szakítható félbe, ha a rendelkezésére álló idő letelt.
* Ha a vizsgázó a húzott tételből teljes tájékozatlanságot árul el, az elnök egy alkalommal póttételt húzat vele.Ebben az esetben a kapott pontot meg kell felezni.
* Ha a vizsgázó a feleletét befejezte, a következő tantárgyból történő tételhúzás előtt legalább **15**perc pihenőidőt kell számára biztosítani, amely alatt a vizsgatermet elhagyhatja.

A sajátos nevelési igényű vizsgázó kérésére az igazgató engedélye alapján:

* a harminc perc gondolkodási időt legfeljebb tizenöt perccel meg kell növelni;
* engedélyezni kell, hogy a szóbeli vizsga helyett írásbeli vizsgát tegyen;
* ha a vizsgázónak engedélyezték, hogy az írásbeli vizsga helyett szóbeli vizsgát tegyen, és a vizsga írásbeli és szóbeli vizsgarészekből áll, két vizsgatételt kell húznia és kifejtenie.

Egy vizsganapon egy vizsgázó legfeljebb három szóbeli vizsgát tehet.

(A jogszabály részletesen szabályozza:

· a szóbeli vizsgán elkövetett esetleges szabálytalanság következményeit;

· a vizsgáról fel nem róható okból elkéső vizsgázó ügyét;

· a vizsgáról felróható okból elkéső vizsgázó ügyét;

· a vizsgát engedély nélkül korábban abbahagyó vizsgázó ügyét.)

**A gyakorlati vizsga általános szabályai**

(Gyakorlati vizsgarészt tartalmaznak iskolánkban a következő vizsgatantárgyak:

* testnevelés;
* informatika;
* ének-zene;
* rajz és műalkotások elemzése.)
* A gyakorlati vizsgafeladatokat a vizsgabizottság elnöke javaslatára a munkaközösség-vezető hagyja jóvá.
* A gyakorlati vizsgarészt akkor lehet megkezdeni, ha a vizsgabizottság elnöke meggyőződött a feltételek meglétéről. A gyakorlati vizsgarész a vizsgafeladatok elvégzéséhez szükséges személyi és tárgyi feltételek megléte esetén kezdhető meg, illetőleg folytatható.
* A gyakorlati vizsgarész megkezdése előtt a vizsgázókat tájékoztatni kell a gyakorlati vizsgarész rendjéről és a vizsgával kapcsolatos egyéb tudnivalókról.
* A gyakorlati vizsgafeladatok végrehajtásához az adott tantárgynál helyben meghatározott idő áll a rendelkezésére. Ebbe az időbe a vizsgafeladatok ismertetésének ideje nem számít bele.
* Nem számítható be a vizsgafeladatok végrehajtására rendelkezésre álló időbe a vizsgázónak fel nem róható okból kieső idő.
* A gyakorlati vizsgarészt – a vizsgafeladatok számától függetlenül –egy érdemjeggyel kell értékelni.

**Az egyes vizsgatantárgyak részei, követelményei és értékelési rendje**

Valamennyi vizsgatantárgy követelménye azonos az adott évfolyam adott tantárgyának a pedagógiai programban (helyi tantervben) található követelményrendszerével.

A vizsga részei, követelményei, és részben értékelési rendje az érettségi vizsga szabályait követi.

**Az értékelés rendje**

Ha a vizsgatantárgy írásbeli vizsgarészt is tartalmaz, akkor az írásbeli vizsga lezárását követően a vizsgáztató tanár kijavítja a dolgozatot. Követelmény, hogy a dolgozat javítása pontozásos rendszerben történjék, az egyes részpontszámokat és az egyes részekre kapható maximális pontszámot egyaránt meg kell jelölni.

Értékeléskor az írásbeli vizsgarész és a szóbeli vizsgarész aránya 2/3 : 1/3.

Az egyes vizsgarészekben elért pontszámok (kerekítéses) összege alapján a százalékos teljesítménynek az osztályzat így felel meg:

· **1–24% elégtelen**

**· 25–39% elégséges**

**· 40–59% közepes**

**· 60–79% jó**

**· 80–100% jeles**

Ha a diák a tanulmányok alatti vizsgát több évfolyam anyagából kívánja letenni, akkor a vizsgákat minden évfolyam anyagából külön kell teljesítenie.

**A vizsgatárgyak részei és követelményei**

*Magyar nyelv és irodalom*

*Irodalom*

Írásbeli és szóbeli vizsgaforma.

Az érettségivizsga-dolgozat műfajához hasonló, de terjedelmében csupán 50-60 sor terjedelmű írásbelin három téma közül, a szóbelin 8-12 tételből választ a vizsgázó.

*Magyar nyelv*

Írásbeli és szóbeli vizsgaforma.

Írásbeli feladatlap, valamint a szóbelin egy-egy elméleti téma kifejtését igénylő 8-12 tételből választ a vizsgázó.

*Történelem*

Írásbeli és szóbeli vizsgaforma az érettségi vizsgaszabályzat szerint.

Az írásbeli vizsgarész egy rövid válaszokat igénylő részből és két röviden kifejtendő esszéből áll. Az esszék formája és értékelése megegyezik az érettségi vizsga dolgozatainak formájával és értékelésével.

A szóbeli vizsgán 8-12, forrást is tartalmazó tételből húz a vizsgázó.

*Idegen nyelvek*

Írásbeli és szóbeli vizsgaforma az érettségi vizsgaszabályzat szerint.

Az írásbeli vizsga nyelvhelyességi és szövegalkotási, szövegértési részekből áll. A vizsgázó – a fogalmazási feladat kivételével – nem használhat szótárt segédeszközként. A szóbeli vizsgarészben a vizsgázó 6-10 tételből húz.

*Matematika*

Írásbeli vizsgaforma. Ha nem éri el az írásbeli dolgozat a 25 %-ot, szóbeli vizsgára van lehetőség.

*Fizika*

Írásbeli és szóbeli vizsgaforma.

Írásbeli feladatsor. Szóbeli vizsgán a vizsgázó 6-10 tételből húz.

*Biológia*

Írásbeli és szóbeli vizsgaforma.

Az írásbeli vizsga legalább öt – ábraelemzést, rövid válaszos és feleletválasztós –feladatból áll.

A szóbeli vizsgán 6-10 kifejtést igénylő tételből húz a vizsgázó. Az érettségi vizsgán szokásos segédeszközök használhatók.

*Kémia*

Írásbeli és szóbeli vizsgaforma.

Az írásbeli vizsga legalább öt – rövid kiegészítendő, feleletválasztós és legalább két számítási – feladatból áll.

A szóbeli vizsgán 8-12, kifejtést igénylő tételből húz a vizsgázó. Az érettségi vizsgán szokásos segédeszközök használhatók.

*Földünk és környezetünk*

Írásbeli és szóbeli vizsgaforma.

Az írásbeli vizsga legalább öt – térképi-topográfiai, alapfogalmakra, definíciókra vonatkozó, természeti és/vagy társadalmi-gazdasági jelenségekkel, folyamatokkal kapcsolatos egyszerű számítási – feladatból áll.

A szóbeli vizsgán 6-10 kifejtést igénylő tételből húz a vizsgázó. Az érettségi vizsgán szokásos segédeszközök használhatók.

*Testnevelés*

Gyakorlati vizsgaforma.

Az érettségi vizsgakövetelményeknek megfelelően az adott félév/tanév követelményeire épül. A vizsgázó a gyakorlati követelményeket mutatja be sportáganként: küzdősport, atlétika, torna, gimnasztika, a labdajátékok közül választhat a kézilabda, röplabda, kosárlabda, labdarúgás közül. A vizsga megkezdése előtt a balesetvédelemről jegyzőkönyv készül.

*Ének-zene*

Írásbeli, szóbeli és gyakorlati vizsgaforma.

Szerkezete megegyezik az érettségi vizsgakövetelményeknek az adott félévben vagy tanévben a tananyagban szereplő követelményeivel. Az írásbeli feladat zenefelismerés, zenetörténeti szövegalkotás, általános zenei alapismeretek, dallamátírás.

A szóbeli vizsgán a műelemzést, lapról olvasást tartalmazó tíz tételből húz a vizsgázó. A gyakorlati részben egy népdalt és egy műdalt énekel el.

*Informatika*

Gyakorlati és szóbeli vizsgaforma.

Szerkezete megegyezik az érettségi vizsgakövetelményeknek az adott félévben vagy tanévben a tananyagban szereplő követelményeivel.

A gyakorlati vizsgán feladatsor megoldása, a szóbeli vizsgán 6-10 tételből húz a vizsgázó.

*Rajz és műalkotások elemzése*

Írásbeli és gyakorlati vizsgaforma.

Az írásbeli vizsgarész szerkezete megegyezik az érettségi vizsgakövetelményeknek az adott félévben vagy tanévben a tananyagban szereplő követelményeivel.

A gyakorlati vizsgán legalább öt tételből húz a vizsgázó. A gyakorlati vizsga része egy legalább öt darabból álló portfólió értékelő bemutatása is.

**Az osztályozóvizsgára vonatkozó sajátos szabályok**

A félévi és a tanév végi osztályzat megállapításához a diáknak osztályozóvizsgát kell tennie, ha

* felmentették a tanórai foglalkozásokon való részvétel alól;
* engedélyezték, hogy egy vagy több tantárgy tanulmányi követelménynek egy tanévben, illetve az előírtnál rövidebb idő alatt tegyen eleget;
* a meghatározott időnél többet mulasztott, és a nevelőtestület döntése alapján osztályozóvizsgát tehet;
* a tanuló a félévi, illetőleg év végi osztályzatának megállapítása érdekében független vizsgabizottság előtt tesz vizsgát. Ezt a szándékot a félév, illetve a szorgalmi idő utolsó napját megelőző harmincadik napig kell jelezni.

A nevelőtestület döntési jogkörébe tartozik a tanulók osztályozóvizsgára bocsátása.

Tehát az osztályozóvizsga letételéhez nem elegendő a szaktanár engedélye, hanem a nevelőtestület – igazgató által aláírt – határozata is szükséges.

Osztályozó vizsgára jelentkezni – a tanév elején megadott határidő szerint – az igazgatóhelyettestől beszerezhető jelentkezési lapon lehet. A jelentkezéshez szülői aláírás szükséges.

A munkaközösség-vezető az aláírásával hitelesíti, hogy az írásbeli és a szóbeli vizsga anyaga megegyezik a pedagógiai programban meghatározott, adott évfolyamra vonatkozó követelménnyel.

A szóbeli vizsgák nyilvánosak, de a megtekintési szándékot legkésőbb a vizsganap előtti munkanapon írásban jelezni kell az iskola titkárságán, és a megtekintés csak akkor engedélyezhető, ha azzal a vizsgázó is egyetért.

Osztályozó vizsgát a tanév rendjében meghatározott időpontokban (általában január, április, május-június, augusztus) szervezünk. Az időpontokat a honlapunkon is közzétesszük.

A **különbözeti vizsgák** időpontját az igazgató határozza meg.

Iskolaváltoztatás vagy külföldi tanulmányok magyarországi folytatása feltételeként írhatja elő az iskola a különbözeti vizsga letételét. Abból a tantárgyból vagy tantárgyrészből kell különbözeti vizsgát tennie a tanulónak, amelyet az iskola a megkezdeni tervezett évfolyamtól alacsonyabb évfolyamon tanított, s amely tantárgy, tananyag ismerete feltétele a sikeres továbbhaladásnak, a magasabb évfolyamra lépésnek.

A különbözeti vizsga tantárgyainak, tartalmának meghatározása során mindig egyedileg kell az intézmény vezetőjének határozatot hoznia a jelentkező tanuló ügyében.

Ha a tanuló tanév végén legfeljebb 3 tantárgyból elégtelen osztályzatot kap, **javítóvizsgá**t tehet.

Június 15-ig minden tantárgy javítóvizsga témaköreit az iskola honlapján közzé kell tenni.

Javítóvizsga augusztus 15. és augusztus 31. között szervezhető.

A tanulót a vizsga eredményéről azonnal tájékoztatni kell.

Abban az esetben, ha a tanuló önhibáján kívül nem tudja teljesíteni az osztályozó/különbözeti vizsga követelményeit, a teljes vizsga anyagából, vagy a nem teljesített vizsgarészből - kérelmére - **pótló vizsgát** tehet. Időpontját egyéni elbírálás alapján az igazgató jelöli ki.

## AZ ISKOLAVÁLTÁS, VALAMINT A TANULÓ ÁTVÉTELÉNEK SZABÁLYAI

Tanulók átvételéről az igazgató dönt a tantestület véleményének kikérése után. Tanuló átvételére a tanév közben abban az esetben van lehetőség, ha a Köznevelési törvényben előírt létszámok lehetőséget biztosítanak erre.

Az átvételhez a tanuló év végi vagy félévi bizonyítványát be kell mutatni. Kiskorú tanuló átvételét szülő és tanuló együtt kérheti írásban. Különböző iskolatípusokból történő átvétel esetén a tantárgyi rendszerek, tananyagok összevetése után az igazgató különbözeti vizsgát, vizsgákat írhat elő, melyet 3 hónapon belül vizsgabizottság előtt teljesítenie kell a tanulónak. Indokolt esetben az igazgató hosszabb felkészülési időt is engedélyezhet.

Az átvételt az igazgató helyhiány miatt azonnal megtagadhatja.

## A FELVÉTELI ELJÁRÁS KÜLÖNÖS SZABÁLYAI

A 7. évfolyamra való belépés felvételi vizsga és/vagy tanulmányi eredmény alapján történik. A felvételi vizsga központi írásbeli (szövegértés, matematika kompetencia alapú feladatlap) alapján történik. A felvételi pontszám a hozott vagy a hozott és a szerzett pontok összege. A hozott pont az általános iskolai eredmények alapján állapítható meg, ez az 5. év végi és 6. félévi elméleti tantárgyak érdemjegyei átlagának tízszerese, ami legfeljebb 50 lehet. A felvételin szerezhető legmagasabb pontszám központi írásbeli esetén 50 pont. A felvételi pontszám alapján erősorrendet állítunk fel, és a legjobbak nyernek felvételt.

A 9. évfolyamra jelentkezők esetében a 7. év végi és a 8. félévi elméleti tantárgyak tanulmányi átlaga alapján rangsorolunk. Ez a rangsorolás vonatkozik az általános iskolai tagintézményből jelentkező tanulókra is.

# HELYI TANTERV

## ÁLTALÁNOS ISKOLAI TAGINTÉZMÉNY

Tantárgyi rendszer és óraszámok az általános iskola 1-4. évfolyamán

|  |  |
| --- | --- |
| Tantárgy | Éves óraszám évfolyamonként |
| 1. | 2. | 3. | 4. |
| Magyar nyelv és irodalom | 296 | 296 | 259 | 259 |
| Idegen nyelv | - | - | - | 74 |
| Matematika | 185 | 185 | 185 | 185 |
| Környezetismeret | 37 | 37 | 74 | 74 |
| Ének-zene | 74 | 74 | 74 | 74 |
| Vizuális kultúra | 74 | 74 | 74 | 74 |
| Életvitel és gyakorlat | 37 | 37 | 37 | 37 |
| Testnevelés és sport | 185 | 185 | 185 | 185 |
| Hit és erkölcstan | 74 | 74 | 74 | 74 |
|  |  |  |  |  |
| Kötelező óraszám | 962 | 962 | 962 | 1036 |

Tantárgyi rendszer és óraszámok az általános iskola 5-8. évfolyamán

|  |  |
| --- | --- |
| Tantárgy | Éves óraszámok évfolyamonként |
| 5. | 6. | 7. | 8. |
| Magyar nyelv és irodalom | 166,5 | 166,5 | 148 | 148 |
| Történelem, társadalmi és állampolg. ism. | 74 | 92,5 | 74 | 74 |
| Idegen nyelvek | 111 | 111 | 111 | 111 |
| Matematika | 185 | 148 | 148 | 148 |
| Informatika |  | 37 | 37 | 37 |
| Természetismeret  | 74 | 92,5 | - | - |
| Fizika | - | - | 74 | 55,5 |
| Biológia és egészségtan | - | - | 74 | 55,5 |
| Kémia | - | - | 55,5 | 74 |
| Földrajz | - | - | 55,5 | 74 |
| Ének-zene | 37 | 37 | 37 | 37 |
| Vizuális kultúra | 55,5 | 55,5 | 37 | 74 |
| Technika , életvitel és gyakorlat | 37 | 37 | 37 | - |
| Testnevelés és sport | 185 | 185 | 185 | 185 |
| Dráma és tánc/Hon és népismeret | 37 | - | - | - |
| Mozgókép és médiaismeret | - | - | - | - |
| Hit és erkölcstan | 74 | 74 | 74 | 74 |
| Osztályfőnöki | 37 | 37 | 37 | 37 |
| Összes óraszám | 1073 | 1073 | 1184 | 1184 |

Az informatika tantárgy oktatása – osztálylétszám függvényében- csoportbontásban történik.

**Tantárgyi tantervek**

A tantárgyi tanterveket a helyi tanterv melléklete tartalmazza.

**Az oktató - nevelő munka folyamán alkalmazható tankönyvek, tanulmányi segédletek kiválasztásának elvei**

A funkcionális taneszközjegyzék ajánlásait és a diákok életkori sajátosságait figyelembe véve döntenek iskolánk pedagógusai - a szakmai munkaközösségi egyeztetés után- az alkalmazható tankönyvek, taneszközök, tanulmányi segédletek kiválasztásáról.

Iskolánkban a nevelő-oktató munka során a pedagógusok elsősorban olyan nyomtatott taneszközöket használnak a tananyag feldolgozásához, amelyeket hivatalosan tankönyvvé nyilvánítottak.

A helyi tantervhez illeszkedő tankönyvet a szaktanár választja ki egyeztetve a szakmai munkaközösséggel.

A tankönyvet a szaktanár a következő szempontok szerint vizsgálja:

* összhangban van-e a helyi tanterv ismeretanyagával és követelményeivel:az általános tagozaton a kerettantervi minimumnak megfelelő-e, a gimnáziumi tagozaton az érettségi követelményekhez igazodik-e)
* megfelel-e a diákok életkori sajátosságainak
* igényes-e a nyelvi megformálása
* logikus-e a tankönyv felépítése, érthető-e a nyelvezete
* milyen tanításfelfogást képvisel a tananyag-feldolgozás módja (ismeretcentrikus, tapasztalati alapozottságú, foglalkoztató stb.)
* teremt-e lehetőséget az önálló tanuláshoz, egyéni differenciáláshoz
* milyen az ismeretszerzés és az alkalmazás aránya
* mennyire esztétikus a kivitelezés
* milyen tartós, milyen drága
* a kapcsolódó tantárgyak tankönyvei, munkafüzetei azonos tankönyvcsaládhoz tartoznak-e
* a különböző évfolyamokon használt tankönyvek tartalmilag egymásra épülnek-e
* az egyes tankönyvek kiválasztásánál azokat kell előnyben részesíteni, amelyek több tanéven keresztül használhatóak
* a tananyag feldolgozása lehetővé teszi-e a differenciált feldolgozási folyamatot
* a tankönyvek folyamatosan beszerezhetőek-e
* a taneszközök használatában az állandóságra törekszünk: új taneszköz használatát csak nagyon szükséges, az oktatás minőségét lényegesen jobbító esetben vezetünk be.
* rugalmasan követi-e a változásokat (különös tekintettel a szakelméleti könyvekre)
* egy –egy téma lezárásaként vannak-e mintapéldák, ellenőrző kérdések, rész-összefoglalások
* tartalmaz-e függelékeket, például idegen kifejezések magyarázatát
* a lényeg kiemeléssel, aláhúzással, esetleg más betűtípussal jelenik-e meg.

Az egyes évfolyamokon a különféle tantárgyak feldolgozásához szükséges kötelező tanulói taneszközöket a nevelők szakmai munkaközösségei határozzák meg az iskola helyi tanterve alapján.

A kötelezően előírt taneszközökről a szülőket minden tanév előtt tájékoztatjuk. A taneszközök beszerzése a tanév kezdetére a szülők kötelessége.

A taneszközök kiválasztásánál a szakmai munkaközösségek a következő szempontokat veszik figyelembe :

* a taneszköz feleljen meg az iskola helyi tantervének
* az egyes taneszközök kiválasztásánál azokat az eszközöket kell előnyben részesíteni, amelyek több éven keresztül használhatóak
* a taneszközök használatában az állandóságra törekszünk- új taneszköz használatát csak nagyon szükséges, az oktatás minőségét lényegesen jobbító esetben vezetünk be
* Az iskola arra. törekszik, hogy saját költségvetési keretéből, ill. egyéb támogatásokat felhasználva egyre több taneszközt szerezzen be az iskolai könyvtár, szaktantermek számára .

**A tanulók továbbhaladásának, magasabb évfolyamba lépésének feltételei**

A tanuló magasabb évfolyamba akkor léphet, ha a tantárgyi követelményeket minden kötelező és választott tárgyból a tanév végén legalább elégséges (2) szinten teljesítette.

Az elégséges szint teljesítéséhez a tantervi minimum elsajátítása szükséges.

A követelmények teljesítését a nevelők a tanulók év közbeni tanulmányi munkája, illetve érdemjegyei alapján bírálják el.

A tanév végi elégtelen minősítés legfeljebb három tantárgyból javítóvizsgán javítható (augusztus hónap). Háromnál több elégtelen esetén az évfolyamot meg kell, illetve (nem tanköteles tanuló esetében) meg lehet ismételni.

Ha a tanuló hiányzása az adott tanévben meghaladja a 250 órát, a tanév végén nem osztályozható. Számára a tantestület osztályozó vizsgát engedélyezhet. A sikertelen osztályozó vizsga, vagy a vizsgaengedély meg nem adása, évfolyamismétlést von maga után.

Választott tárgyat leadni - általános szabályként - lezárt félév után lehet.

**AZ ISKOLAI BESZÁMOLTATÁS, AZ ISMERETEK SZÁMONKÉRÉSÉNEK KÖVETELMÉNYI ÉS FORMÁI, A TANULÓ TELJESÍTMÉNYE, MAGATARTÁSA ÉS SZORGALMA ÉRTÉKELÉSÉNEK, MINŐSÍTÉSÉNEK KÖVETELMÉNYEI ÉS FORMÁJA**

**A tanulmányi munka értékelése**

Minden iskola maga alakítja ki értékelési rendszerét, mely nagy vonalakban minden iskolában hasonló, de részletekben eltérő. Ez részben a helyi szokásokból, részben a különböző pedagógiai megítélésből fakad. Minden értékelési rendszer kidolgozásánál azonban figyelembe kell venni a diákok életkori jellemzőit. Az ellenőrzés - értékelés - osztályozás a pedagógiai tevékenység szerves része, melynek jelentős szerepe van a személyiségfejlesztésben: ösztönzést ad és fejleszti a felelősségérzetet, önértékelő képességet, és önkritikára, önnevelésre késztet.

Az objektív, igazságos értékelés - osztályozás előfeltétele a világosan megfogalmazott és következetesen érvényesített követelményrendszer. Ugyanakkor a tanulót önmaga teljesítményéhez, egyéni képességeihez is viszonyítani kell. Az értékelés, osztályozás a tanulókat egyénenként is segítik abban, hogy a tőlük elvárható maximumot nyújtsák. Akár elismerő az értékelés, akár bíráló, legyen bizalomra építő.

Bármely tantárgy ellenőrzési - értékelési rendszerében a folyamatosság, a rendszeresség elengedhetetlen követelmény. Az ellenőrzés formái tantárgytól, tananyagtól, az oktatási céltól, a tanulók egyéniségétől és számos más tényezőtől függően rendkívül változatosak lehetnek. Érvényesíteni kell a szóbeliség primátusát. Még a „feladatmegoldós” tárgyakban sem hagyható el a szóbeli ellenőrzés, számonkérés.

A félévi és év végi minősítés - osztályozás nem mechanikus művelet. A záró osztályzat tükrözi a tanuló évközi szerepléseit. Értékeli az igyekezetét, a teljesítmény változásának irányát.

A tanulók tantárgyi teljesítményét a tárgyat tanító pedagógus ellenőrzi, értékeli, osztályozza teljes jogkörrel és felelősséggel.

Az értékelés - osztályozás a hagyományos ötös fokozatú rendszerben történik: jeles /5/, jó /4/, közepes /3/, elégséges /2/, elégtelen /1/. Az egyes fokozatok tartalmát a helyi tantervek követelményei határozzák meg.

A fentiektől eltérő az általános iskola első osztályának, ill. a második osztály első félévének értékelési rendje. Az évközi teljesítményeket a tanító egyéni módon értékeli, minősíti. A félévek és a tanév végén szöveges értékelést, minősítést alkalmaz:

* kiválóan megfelelt,
* jól megfelelt,
* megfelelt,
* felzárkóztatásra szorul. (Ezen minősítés alkalmával felzárkóztatási tervet kell csatolni)

E minősítések tartalmát a tanító, csakúgy mint az alkalmazott évközi egyéni értékelési módot, a szülőkkel szülői értekezleten ismerteti. Tanév közben tanítóink a 2. évfolyamon konvencionális érdemjegyeket is alkalmaznak.

A szorgalmi időben kapott osztályzatokat, értékelést az 1-4. évfolyamon a pedagógus, a továbbiakban a tanuló bejegyzi a tájékoztató füzetbe vagy ellenőrző könyvbe. A szülő a bejegyzéseket aláírásával veszi tudomásul.

Az 5-8. évfolyamon a tanulók által beírt jegyeket az osztályfőnök rendszeresen ellenőrzi - amennyiben szükséges -, aláírásával igazolja.

A félév és a tanév végén az egyes tantárgyakban elért kiemelkedő teljesítményért a tanuló szaktanári vagy tantestületi dicséretet kaphat. A negyedéves értékelés során dicséretet, jutalmat kaphat az a tanuló, aki előző évi, félévi tanulmányi átlagán legalább három tizedet javított.

A dicséreteket az ellenőrzőben és bizonyítványban is dokumentálni kell.

A tanulók teljesítményét szövegesen értékeljük az első évfolyamon év végén, a második évfolyamon félévkor .

A 3 - 8. évfolyamon minden tantárgyból osztályzattal minősítjük a tanulók teljesítményét félévkor és 2-8. évfolyamon év végén.

A 2 - 8. évfolyamon tanítási év közben az értékelés az ötfokozatú skála alkalmazásával történik.

Intézményünkben a tanulók teljesítményéről az alábbi módon tájékoztatjuk a szülőket:

Szöveges értékelést adunk a tanuló teljesítményének értékelésére negyedévente, az iskolai munkaközösségek által kidolgozott értékelőlapon.

Tanév közben a tanulónak megfelelő számú érdemjegyet kell kapnia: kisebb óraszámú tantárgyak esetén havi átlagban legalább egyet, nagyobb óraszámú tantárgyak esetén havi átlagban legalább kettőt.

 A magatartás és szorgalom minősítésére félévkor és a tanév végén az osztályfőnök tesz javaslatot az osztályban tanító pedagógusok közösségének a tanulókról. Az osztályfőnök javaslatát a testület többségi döntéssel véglegesíti. Szavazategyenlőség esetén az osztályfőnök véleménye a mérvadó.

A magatartás minősítése: példás /5/, jó /4/, változó /3/, rossz /2/.

Szorgalom: példás /5/, jó /4/, változó /3/, hanyag /2/.

**A magatartás minősítése**

* példás magatartású a tanuló, ha az iskolai és iskolán kívüli viselkedése példamutató. Az iskolai házirendet megtartja és másokkal is megtartatja. Az iskolai követelményeket tudatosan vállalja, kezdeményező, bekapcsolódik a közösség vezetésének munkájába. A tanárok 90-95%-a példásnak tarja, és a többiek sem adnának jónál rosszabbat.
* jó magatartású a tanuló, ha az iskolai rendszabályokat következetesen betartja. A közösség munkájában részt vesz, de nem kezdeményez. A körülötte történő laza viselkedések ellen nem mindig lép fel. Tanáraival, a felnőttekkel és társaival szemben őszinte, tisztelettudó. Magatartáskultúrája esetenként kifogásolható. Vigyáz iskolája, közössége vagyonára és a jó hírnevére.
* változó magatartású a tanuló, ha viselkedésével szemben kifogások merülnek fel. Igyekezete ellenére megismétlődnek kifogásolható cselekedetei. A közösség támasztotta követelményeket ingadozva követi, a közösségi munkából csak irányítással és nem szívesen vállal részt. Felelősségtudata, szimpátiája a jó és rossz között ingadozó. A közös programokról gyakran igazolatlanul távol marad. Tanáraival, társaival szembeni magatartása nem mindig udvarias. Indulatait nem mindig képes fékezni. Hangneme kifogásolható. A fegyelmező intézkedések súlyosabb fokozatai valamelyikében részesül.
* rossz magatartású a tanuló, ha a házirend szabályait nagyon hiányosan tartja be. Kivonja magát a közösségi feladatokból, rossz hatással van a közösségre, munkájuk eredményességét is gátolja, rossz példát mutat, bomlasztja a közösséget. Tanáraival, a felnőttekkel és társaival szemben nem őszinte, durva, tiszteletlen. Iskolán kívüli magatartása erősen kifogásolható, esetleg törvénybe ütköző. Iskolai vagy iskolán kívüli viselkedéséért fegyelmi büntetések valamelyik fokozatában részesül.

**A szorgalom minősítése**

* példás a tanuló szorgalma, ha munkáját rend, fegyelem, pontosság jellemzi. A tanítási órákra képességeihez, körülményeihez mérten maximálisan és rendszeresen felkészül, az órákon aktívan bekapcsolódik az osztály munkájába. Az iskolai tanulmányi munkán kívül részt vesz pályázatokon, versenyeken, ha képességeinek hiányát szorgalmával sikeresen tudja pótolni.
* jó a tanuló szorgalma, ha az elért átlageredménye képességeinek megfelelő, és általában szorgalmas munkájának köszönhető, de akaratának különleges megfeszítésére nincsen szükség.
* változó a tanuló szorgalma, ha iskolai és otthoni munkájában csak időnként igyekszik, kötelességét ismételt figyelmeztetés után teljesíti, időnként nem ír házi feladatot, hiányos felszereléssel jön iskolába.
* hanyag: a tanuló szorgalma, ha képességeihez és körülményeihez mérten keveset tesz tanulmányi fejlődése érdekében, kötelességét gyakran elmulasztja, munkájában megbízhatatlan.

Kiemelkedő tevékenységért iskolánk tanulói, közösségei és csoportjai jutalmazásokban részesülhetnek.

A végzett kiemelkedő munka tanítási év közben, ill. tanítási év végén kerül jutalmazásra.

Azt a tanulót, aki tanulmányi munkáját képességeihez mérten kiemelkedően végzi, vagy példamutató közösségi magatartást tanúsít, így hozzájárul az iskola hírnevének megőrzéséhez és növeléséhez, az iskola jutalmazza.

Formái :

* szaktanári dicséret
* osztályfőnöki dicséret
* igazgatói dicséret
* nevelőtestületi dicséret

Lehet csoportos dicséretben is részesíteni az együttesen végzett munkát.

**Egyéni jutalmazások**

A jutalmazások formái:

* osztályfőnöki dicséret: odaítéléséről az osztályfőnök dönt, adható több dicséret alapján, vagy egyszeri közösségi munkáért;
* szaktanári dicséret: odaítélését a szaktanár határozza meg. Adható az adott tantárgyban elért versenyeredményekért, kutató-, vagy sorozatos gyűjtőmunkáért és folyamatos kiemelkedő tanulmányi munkáért, szakköri, szertárosi, stb. munkáért;
* igazgatói dicséret: tanulmányi városi, megyei, országos versenye helyezettjeinek, valamint minden más esetben, amikor a tanuló kiemelkedő teljesítmény nyújt.
* nevelőtestületi dicséret: a tantestület szavazata alapján tanév végén adható.

A jutalmak formái:

* könyvjutalom,
* oklevél.

Az osztályfőnök javaslata alapján a tantestület dönt a fenti jutalmak odaítéléséről az alábbi érdemekért:

* kiemelkedő tanulmányi eredmény
* példamutató magatartás és szorgalom
* versenyeken, pályázatokon való eredményes részvétel
* az iskola érdekében végzett tevékenység
* kiemelkedő sporttevékenység

**Az iskolai beszámoltatás, az ismeretek számonkérésének követelményei és formái**

*1-4.évfolyam*

A számonkérés formái:

* szóbeli
* írásbeli

**Az iskolai írásbeli beszámoltatások formái, rendje, korlátai, a tanulók tudásának értékelésében betöltött szerepe, súlya alsó tagozatban.**

Az írásbeli beszámoltatás formái:

* röpdolgozat
* diagnosztizáló felmérés
* témazáró felmérés
* félévi és év végi felmérés

Az írásbeli beszámoltatás rendje:

Az első osztályban az utasítás tanítói felolvasással történik. 2. osztálytól fokozatosan törekszünk arra, hogy önállóan értelmezze a tanuló az utasítást is. A pedagógus saját belátása szerint a tantárgyi sajátosságok figyelembevételével dönti el az írásbeli számonkérés módját, formáját, gyakoriságát. Ebben a tekintetben a témakör tartalma is irányadó.

Az iskola írásbeli beszámoltatásának korlátai:

Napi egy témazáró dolgozat iratható, mely azonban nem zárja ki a diagnosztizáló, ill. röpdolgozat íratását.

Az írásbeli beszámoltatások szerepe a tanulók értékelésében:

A gyermek minden megnyilatkozása egyenértékű jegynek számít, hangsúlyosabb szerepet kaphatnak azonban a témazáró dolgozatok, ha félévkor vagy év végén „kétesre” áll a tanuló.

Az írásbeli beszámoltatás korlátai: dislexia, disgrafia, discalculia (tanulási képességeket vizsgáló bizottság , nevelési tanácsadó által kiadott szakvélemény esetén)

*5-8. évfolyam*

A számonkérés formái:

* szóbeli
* írásbeli

A szóbeli számonkérés követelményei:

* jeles: az egyénileg elmondott, összefüggő felelet értékelhető jeles osztályzattal, mely tartalmazza az adott kérdéskörre vonatkozó valamennyi lényeges információt.
* jó: amennyiben az összefüggő feleletet a lényeget érintő kérdésekre adott válaszokkal kell kiegészíteni, abban az esetben a minősítés már csak „jó” lehet.
* közepes: amennyiben a tanuló csak tanári kérdések alapján tudja visszaadni az elsajátított tananyagot, abban az esetben felelete csak „közepes”-re értékelhető.
* elégséges: a gyenge, a tanár kérdéseit is csak részben megválaszoló feleletet értékeljük ezzel az érdemjeggyel.
* elégtelen: a teljes tájékozatlanságot eláruló teljesítmény értékelése.

A témazáró dolgozatok megírásának idejét a tanulókkal előre egyeztetni kell, egy nap maximum két témazáró íratható. Azok a témazárók élveznek elsőbbséget, melyeket korábban egyeztették.

A témazáró dolgozatokat a tanár köteles megőrizni, tanév végén pedig az iskola irattárában elhelyezni.

A témazárók kijavításának határideje 15 tanítási nap.

A tanulók teljesítményét, a tantárgyi rendszerben elért eredményét a tantárgyak követelményrendszerének megfelelően ellenőrizzük, minősítjük. Osztályzással, érdemjeggyel a következő írásbeli tanulói teljesítmények értékelhetők:

* házi feladat
* írásbeli felelet
* részösszefoglalás ellenőrzése írásban
* témazáró dolgozat
* órai munka
* tanulói produktum

A tanév során minden tantárgyból - a készségtárgyak kivételével - legalább három felmérést kell íratni:

* év elején
* félévkor
* tanév végén, ill . az egyes témakörök után

Az írásbeli beszámoltatás korlátai: dislexia, disgrafia, discalculia (tanulási képességeket vizsgáló bizottság , nevelési tanácsadó által kiadott szakvélemény esetén).

A megadott arányok iránymutató jellegűek, a dolgozatok, témazárók nehézségi fokának megfelelően módosíthatóak.

90% – 100% 5

75% – 89% 4

55% – 74% 3

33% – 54% 2

0 – 32% 1

Az otthoni felkészüléshez és értékeléshez előírt írásbeli és szóbeli feladatok meghatározásának elveit a természettudományos munkaközösség úgy határozta meg, hogy házi feladatot a hétvégékre és a szünetekre is adunk!

**Az iskolai írásbeli beszámoltatások formái, rendje, korlátai, a tanulók tudásának értékelésében betöltött szerepe, súlya német nyelv esetében**

Az írásbeli beszámoltatás formái:

* *Témazáró dolgozat* – nagyobb tananyagegységek lezárása esetén kerül sor a megírására, előre bejelentett és egyeztetett időpontban, a tanmenet szerint meghatározott alkalommal. / Éves szinten annyi, amennyi a heti óraszám, illetve minimum háromszor/. A naplóba piros tollal kerül beírásra, a félévi és tanév végi jegyek meghatározásánál kiemelkedő jelentőségű, de nem kerül többszörös beszámításra. A hiányzó tanulókkal be kell pótoltatni.
* *Nagydolgozat* – egy adott lecke lezárása végén kerül sor a megírására előre bejelentett időpontban. Nem minden lecke után van rá szükség, megiratásának mérlegelése a tanár feladata. A naplóba kék tollal kerül beírásra, egyenértékű a feleletek jegyeivel.
* *Szódolgozat* – a tanár döntése szerint bármikor íratható, a tanárnak bejelentési kötelezettsége nincs. Íratható az egész tanulócsoporttal, vagy csak néhány tanulóval.
* *Röpdolgozat* – A tanult szavakból és nyelvtani anyagból íratható előzetes bejelentési kötelezettség nélkül. Íratható az egész tanulócsoporttal, vagy csak néhány tanulóval.
* *Fordítások* – célnyelvről vagy célnyelvre. A tanulók a tanár által kijelölt szövegrészt nyomtatott szótár segítségével fordítják le a tanórán. Házi dolgozatnak is feladható. Egyenértékű a feleletek jegyeivel.

Az otthoni /napközis és tanulószobai/ felkészüléshez előírt írásbeli és szóbeli feladatok:

**Szóbeli feladatok**:

* A szótárba kiírt szavak megtanulása
* Kérdésekre válaszadás
* Memoriter
* Önálló szöveg megfogalmazása és elmondása /tartalom/
* Párbeszédalkotás
* Képleírás

**Írásbeli feladatok:**

* Fogalmazás
* Nyelvtani feladatok kiegészítése a munkafüzetben
* Másolás
* Fordítások
* Szövegértési feladatok
* Hiányos szöveg kiegészítése
* Feleletválasztós tesztek
* Levélírás

A feladatmeghatározás elvei és korlátai:

Alsóbb évfolyamokon lehetőleg szóbeli és írásbeli házi feladatot is adunk. Az írásbeli feladatok mindig a megtanult szóbeli tananyag begyakorlását, elmélyítését szolgálják. Ügyelünk az egyensúlyra, mindig csak egyféle problémára irányuló feladatot adunk, de azt szóban és írásban is gyakoroltatjuk. A nyelvtanulás megköveteli a folyamatosságot, rendszerességet, ezért minden órára adunk házi feladatot.

A házi feladatok mennyiségének mérlegelése mindig a tanár egyéni elbírálása alá esik, de ügyelünk arra, hogy ne terheljük túl a tanulókat.

**Az írásbeli számonkérés követelményei**:

A témazáró nagydolgozatok értékelésénél százalékos határokat kell figyelembe venni. Általánosan a következő értékelés javasolt, a tantárgy jellegzetességeit figyelembe véve a szaktanárok azonban indokolt esetben a tantárgyi tantervekben rögzített szabályok szerint ettől eltérhetnek. A tanulók tanulmányi munkájának egységes értékelése érdekében a tanulók írásbeli dolgozatának, feladatlapjainak javításakor az elért teljesítmény érdemjegyekre történő átváltását a következő arányok alapján végezzük:

100 – 90 % - jeles (5)

89-75% - jó (4)

74-60% - közepes (3)

59-34% - elégséges (2)

33% - 0% - elégtelen (1)

A naplóban feltüntetett jegyek jelölési módja:

|  |  |
| --- | --- |
|  | kék – felelet, röpdolgozatpiros – témazárófekete – egyéb(órai munka, szorgalmi)zöld – esszé, fogalmazás, memoriter |

A jegyek nem egyenértékűek, mert a témazáró (piros ) jegyek hangsúlyosan, felsőbb évfolyamokon duplán számítanak.

**Az otthoni (napközis és tanulószobai) felkészüléshez előírt írásbeli és szóbeli feladatok meghatározásának elvei és korlátai**

Minden szaktanár egyéni belátása szerint adhat írásbeli és szóbeli házi feladatot, tekintetbe véve a következőket:

* a házi feladat a tanórán elsajátított tananyag gyakorlására és elmélyítésére szolgál
* a házi feladat mennyiségének meghatározásánál a tanár vegye figyelembe, hogy a tanulónak napi rendszerességgel általában 3-4 más tárgyból is készülnie kell
* a szaktanár saját belátása szerint adhat hétvégére, illetve a hosszabb tanítási szünetekre házi feladatot
* a tanuló köteles a tanár által kijelölt házi feladatot a következő tanórára elkészíteni, illetve megtanulni
* az el nem készített vagy minőségi szempontból elfogadhatatlan házi feladat esetében a tanár által év elején meghatározott, és a tanulókkal ismertetett szempontok érvényesek
* az átlagosnál hosszabb időt igénybe vevő írásbeli házi feladatok / pl. fogalmazás, esszé, fordítás/ elkészítésére a tanár által hosszabb felkészülési idő adandó
* a szorgalmi /nem kötelező/ feladat elkészítése igényelheti az adott tananyagnál bővebb ismeretek tudását is

Hétvégére, az évközi iskolai szünetek idejére írásbeli és szóbeli házi feladat egyaránt adható.

**Mindennapos testnevelés, testmozgás megvalósításának módja**

Tanulóink számára órarendi keretek között biztosítjuk a mindennapos testnevelés feltételei.

**A tanulók fizikai állapotának méréséhez szükséges módszerek - NETFIT**

A NETFIT fittségmérési rendszer négy különböző fittségi profilt különböztet meg, amely profilokhoz különböző fittségi tesztek tartoznak. A négy profil egészében jellemzi egy tanuló egészségközpontú fittségi állapotát. Az egyes profilok különböző számú tesztet tartalmaznak. A testösszetétel és tápláltsági profil 3 db mérést, az aerob fittségi (állóképességi) profil 1 db tesztet, a vázizomzat fittségi profil 5 db tesztet, míg a hajlékonysági profil 1 db tesztet tartalmaz.

Testösszetétel és tápláltsági profil

Testtömeg mérése – testtömeg-index (BMI)

Testmagasság mérése

Testzsírszázalék-mérése – testzsírszázalék

Aerob fittségi (állóképességi) profil

Állóképességi ingafutás teszt (20 méter vagy 15 méter) – aerob kapacitás

**Vázizomzat fittségi profil**

Ütemezett hasizom teszt – hasizomzat ereje és erő-állóképessége

Törzsemelés teszt – törzsfeszítő izmok ereje és nyújthatósága

Ütemezett fekvőtámasz teszt – felsőtest izomereje

Kézi szorítóerő mérése– kéz maximális szorító ereje

Helyből távolugrás teszt – alsó végtag robbanékony ereje

Hajlékonysági profil

Hajlékonysági teszt – térdhajlítóizmok nyújthatósága, csípőízületi mozgásterjedelem

## HELYI TANTERV - GIMNÁZIUM

**Jogszabályi környezet**

* **2011. évi CXC. törvény** a nemzeti köznevelésről
* **110/2012. (VI.4.) Kormányrendelet** a Nemzeti alaptanterv kiadásáról, bevezetéséről és alkalmazásáról
* **20/2012. (VIII.31.) EMMI rendelet** a nevelési-oktatási intézmények működéséről és a köznevelési intézmények névhasználatáról
* **51/2012. (XII.21.) EMMI rendelet** a kerettantervek kiadásának és jóváhagyásának rendjéről
* **73/2013 (III.8.) Kormányrendelet**
* **7/2014. (I.17.) Kormányrendelet** a NAT kiadásáról, bevezetéséről és alkalmazásáról szóló 110/2012. (VI. 4.) Korm. rendelet módosításáról alapján a helyi tanterv módosítva

## VÁLASZTOTT KERETTANTERV (4 ÉVFOLYAMOS KÉPZÉS):

### Kerettanterv a gimnáziumok 9-12. évfolyama számára

A választott kerettanterv tantárgyait és kötelező minimális óraszámait az alábbi táblázatok tartalmazzák.

|  |
| --- |
| **Óraterv a kerettantervekhez – 9–12. évfolyam, gimnázium** |
| **Tantárgyak** | **9. évf.** | **10. évf.** | **11. évf.** | **12. évf.** |
| Magyar nyelv és irodalom | 4 | 4 | 4 | 4 |
| I. idegen nyelv | 3 | 3 | 3 | 3 |
| II. idegen nyelv | 3 | 3 | 3 | 3 |
| Matematika | 3 | 3 | 3 | 3 |
| Történelem, társadalmi és állampolgári ismeretek | 2 | 2 | 3 | 3 |
| Etika |   |   | 1 |   |
| Biológia – egészségtan |   | 2 | 2 | 2 |
| Fizika | 2 | 2 | 2 |   |
| Kémia | 2 | 2 |   |   |
| Földrajz | 2 | 2 |   |   |
| Ének-zene | 1 | 1 |   |   |
| Vizuális kultúra | 1 | 1 |   |   |
| Dráma és tánc/Mozgóképkultúra és médiaismeret\* | 1 |   |   |   |
| Művészetek\*\* |   |   | 2 | 2 |
| Informatika | 1 | 1 |   |   |
| Életvitel és gyakorlat  |   |   |   | 1 |
| Testnevelés és sport | 5 | 5 | 5 | 5 |
| *Osztályfőnöki* | 1 | 1 | 1 | 1 |
| Szabadon tervezhető órakeret | **4** | **4** | **6** | **8** |
| Rendelkezésre álló órakeret | **35** | **36** | **35** | **35** |

**A kerettantervek közül az alábbiakat alkalmazzuk:**

|  |  |
| --- | --- |
| **Tantárgy megnevezése**  | **Változat** |
| Fizika | A változat |
| Kémia | A változat |
| Biológia-egészségtan | B változat |
| Ének-zene  | A változat |

### A VÁLASZTOTT KERETTANTERV FELETTI ÓRASZÁM

A választott kerettantervek óraszámát a szabadon tervezhető órakeret terhére a következő évfolyamokon és tantárgyakban emeljük meg az alábbi óraszámokkal.

|  |
| --- |
| **Óraterv a helyi tantervhez – 9–12. évfolyam** |
| **Tantárgyak** | **9. évf.** | **10. évf.** | **11. évf.** | **12. évf.** |
| Magyar nyelv és irodalom | 4 | 4 | 4 | 4 |
| I. idegen nyelv | 3+2 | 3+2 | 3+2 | 3+2 |
| II. idegen nyelv | 3 | 3 | 3 | 3 |
| Matematika | 3+1 | 3+1 | 3+1 | 3+1 |
| Történelem, társadalmi és állampolgári ismeretek | 2 | 2 | 3 | 3 |
| Biológia – egészségtan |   | 2 | 2 | 2 |
| Fizika | 2 | 2 | 2 |   |
| Kémia | 2 | 2 |   |   |
| Földrajz | 2 | 2 |   |   |
| Ének-zene | 1 | 1 |   |   |
| Vizuális kultúra | 1 | 1 |   |   |
| Dráma és tánc/Mozgóképkultúra és médiaismeret\* | 1 |   |   |   |
| Művészetek\*\* |   |   | 0/2 | 4/2 |
| Informatika | 1 | 1 |   |   |
| Életvitel és gyakorlat  |   |   |   | 1 |
| Testnevelés és sport | 5 | 5 | 5 | 5 |
| Hit- és erkölcstan | 2 | 2 | 2 | 2 |
| *Osztályfőnöki* | 1 | 1 | 1 | 1 |
| Érettségire felkészítő foglalkozás |  |  | 2 | 2 |
| Összes óraszám | **36** | **37** | **35** | **34** |

9. évfolyamon a Dráma és tánc,12. évfolyamon az Életvitel és gyakorlat tantárgyakat ***jól megfelelt*** -***–megfelelt – nem felelt meg*** minősítéssel értékeljük.

## A VÁLASZTOTT KERETTANTERV (6 ÉVFOLYAMOS KÉPZÉS):

### Kerettanterv a gimnáziumok 7-12. évfolyama számára

A választott kerettanterv tantárgyait és kötelező minimális óraszámait az alábbi táblázatok tartalmazzák.

|  |
| --- |
| **Óraterv a kerettantervekhez –7–12. évfolyam, gimnázium** |
| **Tantárgyak** | **7. évf.** | **8. évf.** | **9. évf.** | **10. évf.** | **11. évf.**  | **12. évf.**  |
| Magyar nyelv és irodalom | 3 | 4 | 4 | 4 | 4 | 4 |
| I. idegen nyelv | 3 | 3 | 3 | 3 | 3 | 3 |
| II. idegen nyelv |  |  | 3 | 3 | 3 | 3 |
| Matematika | 3 | 3 | 3 | 3 | 3 | 3 |
| Történelem, társadalmi és állampolgári ismeretek | 2 | 2 | 2 | 2 | 3 | 3 |
| Erkölcstan | 1 | 1 |  |  |  |  |
| Etika |  |  |  |  | 1 |  |
| Biológia – egészségtan | 2 | 1 |  | 2 | 2 | 2 |
| Fizika | 2 | 1 | 2 | 2 | 2 |  |
| Kémia | 1 | 2 | 2 | 2 |  |  |
| Földrajz | 1 | 2 | 2 | 2 |  |  |
| Ének-zene | 1 | 1 | 1 | 1 |  |  |
| Vizuális kultúra | 1 | 1 | 1 | 1 |  |  |
| Dráma és tánc/Mozgóképkultúra és médiaismeret\* |  |  | 1 |  |  |  |
| Művészetek\*\* |  |  |  |  | 2 | 2 |
| Informatika | 1 | 1 | 1 | 1 |  |  |
| Életvitel és gyakorlat  | 1 |  |  |  |  | 1 |
| Testnevelés és sport | 5 | 5 | 5 | 5 | 5 | 5 |
| *Osztályfőnöki* | 1 | 1 | 1 | 1 | 1 | 1 |
| Szabadon tervezhető órakeret | **3** | **3** | **4** | **4** | **6** | **8** |
| Rendelkezésre álló órakeret | **31** | **31** | **35** | **36** | **35** | **35** |

### A VÁLASZTOTT KERETTANTERV FELETTI ÓRASZÁM

A választott kerettantervek óraszámát a szabadon tervezhető órakeret terhére a következő évfolyamokon és tantárgyakban emeljük meg az alábbi óraszámokkal.

*2013/2014-es tanévtől felmenő rendszerben*

|  |
| --- |
| **Óraterv a kerettantervekhez –7–12. évfolyam, gimnázium** |
| **Tantárgyak** | **7. évf.** | **8. évf.** | **9. évf.** | **10. évf.** | **11. évf.**  | **12. évf.**  |
| Magyar nyelv és irodalom | 3+**1** | 4 | 4 | 4 | 4 | 4+**1** |
| I. idegen nyelv | 3+2 | 3+2 | 3+2 | 3+2 | 3+2 | 3+2 |
| II. idegen nyelv |  |  | 3 | 3 | 3 | 3 |
| Matematika | 3+1 | 3+1 | 3+1 | 3+1 | 3+1 | 3+1 |
| Történelem, társadalmi és állampolgári ismeretek | 2 | 2 | 2 | 2 | 3 | 3 |
| Biológia – egészségtan | 1,5 | 1,5 |  | 2 | 2 | 2 |
| Fizika | 2 | 1 | 2 | 2 | 2 |  |
| Kémia | 1 | 2 | 2 | 2 |  |  |
| Földrajz | 1 | 2 | 2 | 2 |  |  |
| Ének-zene | 1 | 1 | 1 | 1 |  |  |
| Vizuális kultúra | 1 | 1 | 1 | 1 |  |  |
| Dráma és tánc/Mozgóképkultúra és médiaismeret\* |  |  | 1 |  |  |  |
| Művészetek\*\* |  |  |  |  | 2 | 2 |
| Informatika | 1 | 1 | 1 | 1 |  |  |
| Életvitel és gyakorlat  | 1 |  |  |  |  | 1 |
| Testnevelés és sport | 5 | 5 | 5 | 5 | 5 | 5 |
| Hit- és erkölcstan | 2 | 2 | 2 | 2 | 2 | 2 |
| Érettségire felkészítő foglalkozás |  |  |  |  | 2 | 2 |
| *Osztályfőnöki* | 1 | 1 | 1 | 1 | 1 | 1 |
| Összes óraszám | **32,5** | **32,5** | **36** | **37** | **35** | **35** |

7., 8., 12. évfolyamon az Életvitel és gyakorlat tantárgyakat ***jól megfelelt*** -***–megfelelt – nem feleltmeg*** minősítéssel értékeljük.

## Az iskola egyes évfolyamain tanított tantárgyak, a kötelező és választható tanórai foglalkozások, valamint azok óraszámai, az előírt tananyag és követelmények

Helyi tantervünk az OKM kerettanterveire (**KHF 2965-5/2/2008. illetve KHF 2965-5/3/2008.**) épül, amely tantervekben hangsúlyos szerepet kapnak a kulcskompetenciák.

### INTÉZMÉNYÜNK ÓRATERVE A MÓDOSÍTOTT (10/2003. (IV. 28.) OM r.) KERETTANTERV ÉS A 2011. ÉVI CXC. TÖRVÉNY ALAPJÁN

|  |  |  |  |  |  |  |
| --- | --- | --- | --- | --- | --- | --- |
| ÉvfolyamTantárgy | 7. | 8. | 9. | 10. | 11. | 12. |
| köt. | vál. | köt. | vál. | köt. | vál. | köt. | vál. | köt. | vál. | köt. | vál. |
| Magyar ny. és irod | 4 |  | 4 |  | 3,5 |  | 3,5 |  | 4 | 2 | 5 | 2 |
| Történelem | 2 |  | 2 |  | 2 |  | 2 |  | 3 | 2 | 3 | 2 |
| 1. Idegen nyelv | 3 | 2 | 3 | 2 | 3 | 2 | 3 | 2 | 3 | 2 | 3 | 2 |
| 2. Idegen nyelv |  |  |  |  | 3 | 1 | 3 | 1 | 3 | 2 | 3 | 2 |
| Matematika | 3 | 1 | 3 | 1 | 3 | 1 | 3 | 1 | 3 | 2 | 4 | 2 |
| Fizika | 1,5 |  | 1,5 |  | 2 |  | 1,5 |  | 3 | 2 |  | 2 |
| Biológia és egészs. | 1,5 |  | 1,5 |  | 2 |  | 2 |  | 2 | 2 |  | 2 |
| Kémia | 1,5 |  | 1,5 |  | 2 |  | 2 |  |  | 2 |  | 2 |
| Földrajz | 1,5 |  | 1,5 |  | 2 |  | 2 |  |  | 2 |  | 2 |
| Ének-zene | 1 |  | 1 |  |  |  | 1 |  | 1 | 1 |  | 2 |
| Rajz | 1 |  | 1 |  |  |  | 1 |  | 1 | 1 |  | 2 |
| Informatika | 1 | 1 | 1 | 1 | 1 | 1 |  |  |  | 2 |  | 2 |
| Testnevelés  | 2 |  | 2 |  | **5** |  | 5 |  | 5 |  | 5 |  |
| Emberism. és etika | 0,5 |  |  |  |  |  |  |  |  |  |  |  |
| Bevezetés a filoz. |  |  |  |  |  |  |  |  |  |  | 1 |  |
| Technika és életv. | 0,5 |  | 0,5 |  |  |  |  |  |  |  |  |  |
| Hit- és erkölcstan |  |  |  |  |  |  |  |  | 2 |  | 2 |  |
| Osztályfőnöki | 1 |  | 1 |  | 1 |  | 1 |  | 1 |  | 1 |  |
| **Tantervi modulok:** |  |  |  |  |  |  |  |  |  |  |  |  |
| Társadalomismeret |  |  |  |  |  |  |  |  | 1 |  | 1 |  |
| Tánc és dráma |  |  |  |  | 0,5 |  | 0,5 |  |  |  |  |  |
| Mozgókép és méd. |  |  | 0,5 |  |  |  |  |  |  |  | 1 |  |
| Művészetek |  |  |  |  |  |  |  |  |  |  | 1 |  |
| Kötelező óra | 25 |  | 25 |  | 27 |  | 27,5 |  | 28 |  | 25 |  |
| Választható óra |  | 4 |  | 4 |  | 4 |  | 4 |  | 6 |  | 9 |
| Összes óraszám | 29 | 29 | 31 | 31,5 | 34 | 34 |

6 évfolyamos képzés (2016/2017-es tanév: 11. és 12. évfolyam, 2017/2018-as tanév: 12. évfolyam)

**Emelt szintű és középszintű érettségire felkészítés**: magyar nyelv és irodalom, történelem, angol nyelv, német nyelv, matematika, fizika, biológia, kémia, informatika, testnevelés

**Középszintű érettségire felkészítés:** földrajz, ének-zene, vizuális kultúra, olasz nyelv, orosz nyelv

## AZ OKTATÁSBAN ALKALMAZHATÓ TANKÖNYVEK ÉS TANESZKÖZÖK KIVÁLASZTÁSÁNAK ELVEI

* A feldolgozott tananyag vegye figyelembe a kerettanterv és az érettségi vizsgaszabályzat követelményeit.
* Korszerű tudást közvetítsen.
* Stílusa, szerkezete, nyelvezete a tanulók életkorának megfelelő legyen.
* Adjon segítséget a tanulók egyéni és csoportos feladatmegoldásához.
* Segítse a gyengébb képességű tanulók otthoni felkészülését.
* Elérhető áron, könnyen hozzáférhető legyen.
* Lehetőség szerint természetes és környezetbarát anyagokból készüljön.
* Könnyen szállítható és jól tárolható legyen.

Intézményünk a segédeszközök kiválasztásakor figyelembe veszi a helyi tantervben leírtakat, és annak megfelelően használja a képességfejlesztő program részeként kiadott szakmai eszközrendszereket. Digitális tananyagok beszerzésével segítjük elő az IKT-val támogatott tanórák eredményességét.

A tantermek bútorzatának beszerzésekor lehetőség szerint figyelemmel leszünk arra, hogy a tanulócsoportok több munkaformában (csoportmunka, páros munka) is dolgozhassanak.

## A NEMZETI ALAPTANTERVBEN MEGHATÁROZOTT PEDAGÓGIAI FELADATOK HELYI MEGVALÓSÍTÁSA

A gimnázium 7-12 évfolyamán folyó nevelés-oktatás alapvető feladata – a változó és egyre összetettebb tudástartalmakkal is összefüggésben – a már megalapozott kompetenciák továbbfejlesztése, bővítése, az életen át tartó tanulás és fejlődés megalapozása, valamint az, hogy fektessen hangsúlyt a pályaválasztásra, pályaorientációra.

* mintákat adunk az ismeretszerzéshez, a feladat- és problémamegoldáshoz, megalapozzuk a tanulók egyéni tanulási módszereit és szokásait,
* az egészséges életvitel kialakításához az egészségtan gyakorlati jellegű oktatásával kívánunk hozzájárulni,
* a tanulási stratégiák megválasztásában fontos szempont az életkori jellemzők figyelembevétele, az ismeretek tapasztalati megalapozása és az ismeretszerzés deduktív útjának bemutatása,
* fokozatosan kialakítjuk, bővítjük az együttműködésre építő kooperatív-interaktív tanulási technikákat és a tanulásszervezési módokat.
* elősegítjük az önismeret kialakítását a fejlesztő értékelés és önértékelés képességének fejlesztésével, az együttműködés értékének tudatosításával a családban, a társas kapcsolatokban, a barátságban, a csoportban;
* feladataink közé tartozik a kreativitás fejlesztése; az írásbeliség és a szóbeliség egyensúlyára való törekvés; a tanulók egészséges terhelése, érési folyamatuk követése, személyre szóló, fejlesztő értékelésük;
* az iskolában folyó nevelő-oktató tevékenység elősegíti a személyiség erkölcsi arculatának kialakulását a helyes magatartásformák megismertetése és gyakoroltatása során,
* a tanórai és tanórán kívüli foglalkozások során fejlesztjük a tanulók szövegértő képességét, továbbá a biztos szóbeli és írásbeli kifejezőkészségüket, ami megalapozhatja az önálló tanulást és az önművelést.
* egyértelmű követelményeket támasztunk tanítványainkkal szemben;
* következetesség, ugyanakkor empátia jellemzi a tanulókkal való együttműködésünket;
* nagy figyelmet fordítunk a diákok viselkedéskultúrájának alakítására;
* működésünket a partnerközpontúság hatja át.

## MINDENNAPOS TESTNEVELÉS

A mindennapos testnevelés, testmozgás megvalósításának módját a köznevelési törvény 27. § (11) bekezdésében meghatározottak szerint szervezzük meg a következő módon.

Minden tanuló számára kötelező a heti 3 testnevelés óra. További 2 óra azoknak a tanulóknak kötelező, akik nem sportolnak versenyszerűen valamely sportegyesületben. Az ő számukra 7-8. órában biztosítjuk testnevelő tanár irányításával a mindennapos testnevelést.

## A VÁLASZTHATÓ TANTÁRGYAK, FOGLALKOZÁSOK ÉS A PEDAGÓGUSVÁLASZTÁS SZABÁLYAI

Mind a két tagozaton (4 és 6 évfolyamos tagozat) a 11. és 12. évfolyamos tanulók számára kötelezően választandó egy heti 2 órás érettségire felkészítő tanórai foglalkozás. Ezek a tanulócsoportok a párhuzamos osztályok (11. A és 11. B, valamint 12. A és 12. B) tanulóiból alakíthatók ki az adott tanórát választó tanulók létszámától függően.

**A kötelezően választható tantárgyak a következők:**

|  |  |  |
| --- | --- | --- |
| **Választható tantárgyak** | **Középszintű érettségire való felkészítés** | **Emelt szintű érettségire való felkészítés** |
| 11. évfolyam | 12. évfolyam | 11. évfolyam | 12. évfolyam |
| Magyar nyelv és irodalom |  | 2 óra 2 óra |
| II. idegen nyelv | 2 óra 2 óra |  |
| Matematika |  | 2 óra 2 óra |
| Történelem |  | 2 óra 2 óra |
| Biológia | 2 óra 2 óra | vagy 2 óra vagy 2 óra |
| Fizika | 2 óra 2 óra | vagy 2 óra vagy 2 óra  |
| Kémia | 2 óra 2 óra | vagy 2 óra vagy 2 óra  |
| Földrajz | 2 óra 2 óra | vagy 2 óra vagy 2 óra |
| Informatika | 2 óra 2 óra | 2 óra 2 óra |
| Testnevelés |  | 2 óra 2 óra |
| Összesen | 10 óra 10 óra | 12 óra 12 óra |

Magyar nyelv és irodalom, matematika, történelem és testnevelés tantárgyakból a középszintű érettségire való felkészítés a minden tanuló számára kötelező tanórákon történik.

**Az osztályok heti időkeretének felhasználása (a tanulói jelentkezések függvényében)**

|  |  |  |  |  |
| --- | --- | --- | --- | --- |
| Egyéb foglalkozások | 7. A osztály | 8. A osztály | 9. A osztály | 10. A osztály |
| Csoportbontás | Magyar nyelv | 2 óra | 2 óra | - | - |
| Matematika | 4 óra | 4 óra | 4 óra | 4 óra |
| Informatika | 1 óra | 1 óra | 1 óra | 2 óra |
| I. idegen nyelv | 5 óra | 5 óra | 5 óra | 5 óra |
| II. idegen nyelv | - | - | 3 óra | 3 óra |
| Szakkör | Matematika | 2 óra | 2 óra | 1 óra | 1 óra |
| Humán | 2 óra | 2 óra | 1 óra | 1 óra |
| Természettud. | 2 óra | 2 óra | 1 óra | 1 óra |
| Informatika | 1 óra | 1 óra | 1 óra | 1 óra |
| Tehetséggondozás | 5 óra | 5 óra | 5 óra | 5 óra |
| Felzárkóztatás | 2 óra | 2 óra | 2 óra | 2 óra |
| Kötelező tanóra | 1,5 | 0,5 |  |  |
| Összesen | 27,5 | 26,5 | 24 | 24 |

|  |  |  |
| --- | --- | --- |
| Egyéb foglalkozások | 9. B osztály | 10. B osztály |
| Csoportbontás | Magyar nyelv | - | - |
| Matematika | 4 óra | 4 óra |
| Informatika | 2 óra | 2 óra |
| I. idegen nyelv | 5 óra | 5 óra |
| II. idegen nyelv | 3 óra | 3 óra |
| Szakkör | Matematika | 1 óra | 1 óra |
| Humán | 1 óra | 1 óra |
| Természettud. | 1 óra | 1 óra |
| Informatika | - | - |
| Tehetséggondozás | 2 óra | 2 óra |
| Felzárkóztatás | 2 óra | 2 óra |
| Kötelező tanóra | 1 óra | - |
| Összesen | 22 | 21 |

|  |  |  |  |  |
| --- | --- | --- | --- | --- |
| Egyéb foglalkozások | 11. A osztály | 12. A osztály | 11. B | 12. B |
| Csoportbontás | Magyar nyelv | - | - | - | - |
| Matematika | 4 óra | 4,5 óra | 4 óra | 4,5 óra |
| Informatika | - | - | - | - |
| I. idegen nyelv | 5 óra | 5 óra | 5 óra | 5 óra |
| II. idegen nyelv | 3 óra | 3 óra | 3 óra | 3 óra |
| Szakkör | Matematika | - | - | - | - |
| Humán | - | - | - | - |
| Természettud. | - | - | - | - |
| Informatika | - | - | - | - |
| Tehetséggondozás | 2 óra | 1,5 óra | 1 óra | 1 óra |
| Felzárkóztatás | 1 óra | 1 óra | 2 óra | 1,5 óra |
| Kötelező tanóra | - | - | - | - |
| Összesen | 15 | 15 | 15 | 15 |

## AZ ISKOLAI BESZÁMOLTATÁS, AZ ISMERETEK SZÁMONKÉRÉSÉNEK KÖVETELMÉNYEI ÉS AZ ÉRTÉKELÉS FORMÁI

### Az értékelés

* mint külső szabályozó (pl. jutalmazás, büntetés) **hozzájárul** a különböző **értékek, normák, magatartásformák kialakításához**, de túlhangsúlyozása a nevelésben komoly károkat okozhat.
* pozitív vagy negatív megerősítési mechanizmusokon keresztül segítheti a reális önismeret, önértékelés és a pozitív énkép kialakítását.
* a sikerek és a kudarcok befolyásolják a tanuló és a tanulócsoport tanulási motivációit, viszonyát az iskolához, a tantárgyakhoz, a pedagógushoz, hozzájárulnak a tanulási szokások rögzüléséhez vagy változásához, hosszabb távon hatnak a pályaválasztásra.
* mintát ad az önértékeléshez és mások értékeléséhez.
* akkor éri el célját, ha folyamatosan történik, hiszen az értékelés, minősítés növelheti a tanulók teljesítményét.
* megkönnyítheti az egyén szocializációs folyamatát, ha a diákközösségben (osztályközösségben) tanúsított magatartást, az együttműködési készséget, a szabálytiszteletet, a feladatvállalást, a felelősségtudatot értékeljük.

**Diagnosztikus** (helyzetfeltáró) értékelés: a tudás tartalmi és strukturális feltérképezése azzal a céllal, hogy az eredmények, hiányosságok oka feltárható legyen. A különböző pedagógiai döntések előtt a tanárok részletes információkat szerezhetnek arról, hogy a tanulók milyen feltételekkel kezdik a nevelés-oktatás adott szakaszát, melyek azok a területek, ahol lemaradtak a tanulók, ahol kiemelkedők. A diagnosztikus értékeléssel elsősorban a **besorolási döntéseket alapozzuk meg**, elsősorban annak érdekében, hogy kialakítsuk az egyénre, illetve a csoportra szabott nevelési-oktatási stratégiánkat. Az ilyen jellegű felmérésre nem adható érdemjegy. (Pl.: a tanév elején a bejövő osztályok esetében: szövegértési, matematikai, idegen nyelvi kompetenciák felmérése)

**Formatív** (segítő, fejlesztő) értékelés: a tanítás-tanulási folyamat állandó kísérője, információt ad a tanulónak, tanárnak a tanulás következő lépéseiről, s ez által ösztönöz, elősegíti az eredményes tanulást. Alapvetően a folyamat közbeni irányítást, segítést tűzi ki célul: a tanulási sikerek megerősítését, a tanulási hibák és nehézségek feltárását.

Az osztályozás az értékelésnek egyik módszere. Tantestületünk változatos ellenőrzési módszereket és értékelési formákat alkalmaz, amelyek megválasztásánál alapvető szempont a tanulók életkori sajátossága, az ellenőrzés funkciója, az egyes szaktárgyak jellege. A reális osztályozás érdekében szükséges az egyes tantárgyak követelményrendszerének pontos körülhatárolása (ezt a tantervek követelmény- és célrendszere, a továbbhaladás feltételei tartalmazza), és lehetőség szerint minél több objektív mérési lehetőség (pl. központi, illetve országos feladatlapok, tantárgytesztek) beiktatása. Erre azért is szükség van, mert a kétszintű érettségi vizsgarendszer nagy hangsúlyt helyez az ilyen jellegű tudásszintmérésre.

Projekttel, témahéttel kapcsolatos értékelés elvei:

* az értékelés során a tanulói aktivitást, kezdeményezést, együttműködést tartjuk szem előtt és
* a kreativitást, valamint a szóbeli vagy írásbeli produktumot vesszük figyelembe.

A tanuló osztályzatairól félévkor az ellenőrző könyvben, év végén a bizonyítványban értesíti az iskola a szülőket.

Az értékelés módszerei

- szóbeli (felelet, kiselőadás, próbaérettségi)

- írásbeli (írásbeli felelet, dolgozat, témazáró dolgozat, házi dolgozat, projektmunka, próbaérettségi)

- az órai munka értékelése (csoportmunka, páros munka, egyéni munka, órai aktivitás, szorgalmi feladatok, témahét, projekt)

- készségtárgyak esetén a tantárgy sajátosságainak megfelelő értékelési formák.

Az értékelés elvei, gyakorlata

Törekszünk arra, hogy gyakran, folyamatosan értékeljük a tanulók teljesítményét, ami elősegítheti a reális önismeret, az önértékelés kialakulását.

Amennyiben a tanár a tanulók munkáját (szóbeli teljesítmény, írásbeli munka) érdemjeggyel értékeli, az érdemjegyet a diákokkal közli, és értékelését indokolja szóban vagy írásban.

A szaktanárok a tantárgy sajátosságait és az érettségi követelményeket figyelembe véve a szóbeli és az írásbeli értékelés helyes arányainak kialakítására törekszenek.

A szóbeli számonkérés alapkövetelmény, tantárgytól függetlenül fontos a **helyes magyar beszéd** és a kifejezőkészség fejlesztése.

Azon tantárgyakból, ahol a heti óraszám kettő vagy több, a tanuló átlagban havonta legalább egy érdemjegyet kapjon, amelyet a szaktanár egy héten belül beír az osztálynaplóba.

Ügyelünk arra is, hogy a félév és az év vége utolsó időszakában ne szülessen aránytalanul több jegy, mint az év többi időszakában.

Azon tantárgyakból, ahol a heti óraszám egy, a tanuló kéthavonta legalább egy érdemjegyet kapjon, félévi osztályzatát legalább 2 jegyből kell megállapítani. A projekt, a témahét foglalkozásain nyújtott teljesítményre kapott érdemjegy ugyanolyan súllyal esik latba az év végi osztályzatok megállapításakor, mint a többi érdemjegy.

A szaktanár órai vagy otthoni munkára, csoportmunkára, a témahét, a projekt foglalkozásain nyújtott teljesítményre, produktumra is adhat érdemjegyet, **ha ennek pontos szabályait év elején közli.**

A félévi és az év végi osztályzatok kialakítása a tanév során szerzett érdemjegyek átlaga alapján történik. Az év végi osztályzáskor mindkét félév érdemjegyeit be kell számítani. Azt a tanulót, akinek éves vagy félévi érdemjegyeinek átlaga a 2,00-t eléri, a szaktanár köteles átengedni.

A félévi és az év végi osztályzatok megállapításakor 1,5-es vagy 2,5-es vagy 3,5-es vagy 4,5-es átlag alatt nem lehet felfelé kerekíteni, de javítási lehetőséget biztosítani lehet a tanulónak; 2,75-os vagy 3,75-os vagy 4,75-os átlag felett a tanár köteles a jobb jegyet megadni.

A tanév elején minden tanár közli a tanulókkal az értékelés módszereit, szempontjait:

(A munkaközösségek rögzítik ezeket.)

* megfelelő indok esetén lehetőséget ad-e egy-egy témazáró dolgozat érdemjegyének javítására,
* hogyan pótolhatja a hiányzások miatt meg nem írt dolgozatokat,
* házi dolgozatot írat-e az év során, és hogyan értékeli,
* az órai munkát, csoportmunkát, projekttel, témahéttel kapcsolatos tevékenységet hogyan fogja értékelni,
* hány százaléktól ad kb. kettes, hármas, négyes, ötös érdemjegyet
* év végén milyen átlagtól javíthat a tanuló,
* az írásbeli beszámoltatás lehet dolgozat (minimum 4 óra anyaga), illetve írásbeli felelet (maximum 3 óra),
* a tanuló egy tanítási napon legfeljebb két dolgozatot írhat. A dolgozatírás idejét a tanárnak legalább egy héttel korábban közölnie kell,
* a dolgozatot 12 munkanapot követően, írásbeli feleletét egy héten belül értékelni kell,
* a tanuló a kijavított dolgozatát megnézheti, és saját költségére fénymásolatot készíthet róla.

A projekt, témahét során feladatokat a tanulók egyéni képességeiknek, érdeklődésüknek megfelelően, differenciáltan vállalhatnak, választhatnak. A feladatokat egyénileg, pármunkában vagy kisebb csoportokban oldhatják meg. Ennek leggyakoribb formái lehetnek: kiselőadás, PPS bemutató, interjú, gyűjtőmunka eredményeként transzparens, kiállítás, rajzok, szemléltető eszközök, modellek.

**Szummatív** (lezáró, minősítő) értékelés: szintek megállapítása, minősítés, a tudás globális értékelése. Egy-egy nevelési-oktatási szakasz záróaktusa, célja az összegzés, a záró minősítés. Hatékonyságának alapfeltétele, hogy objektív, hiteles és megbízható adatokat nyújtson. Gyakori formája a vizsga, amely igazolhatja a végzettséget, a megfelelő képzettséget, betölthet továbbtanulási szelekciós funkciót. A középiskolai tanulmányokat lezáró értékelés az **érettségi vizsga.** A sikeres érettségi érdekében az utolsó félévben „próbaérettségin” mérhetik le tudásukat a tanulók.

### A továbbhaladás feltételei

A tanuló magasabb évfolyamba léphet, ha minden érdemjeggyel értékelt tantárgyból legalább elégséges osztályzatot kapott.

Azokból a tantárgyakból, melyeknek heti óraszáma 2-4 óra, félévente legalább 3 érdemjeggyel kell rendelkeznie a tanulónak, a tanév során összesen legalább 8 érdemjeggyel.

Azokból a tantárgyakból, melyeknek heti óraszáma 1 óra, félévente legalább 2-2, a tanév során összesen legalább 4 érdemjeggyel kell rendelkeznie a tanulónak.

A heti 5 órás tantárgyból évente legalább 10 érdemjegyet kell kapnia a tanulónak.

Javítóvizsgát tehet abban az esetben, ha legfeljebb 3 tantárgyból kapott elégtelen osztályzatot.

## Az otthoni felkészüléshez előírt feladatok meghatározásának elvei és korlátai

A sikeres és eredményes tanulmányi munka elengedhetetlen feltétele a rendszeres otthoni egyéni felkészülés, hiszen a középiskolai tanuló már nem csak az érettségire, hanem a továbbtanulásra is készül. Általános elvként a tantestület elfogadja, hogy a tananyag feldolgozása a tanórán történik, az írásbeli és szóbeli házi feladat a gyakorlást és a rögzítést segíti.

A projekttel, témahéttel kapcsolatos otthoni tevékenységek meghatározásakor figyelemmel leszünk a tanulók iskolai és iskolán kívüli feladataira, a gyerekek életkörülményeire, lehetőségeire. Az otthoni felkészülésre, a tanulók közös munkájára elegendő időt biztosítunk.

## A CSOPORTBONTÁSOK ÉS AZ EGYÉB FOGLALKOZÁSOK SZERVEZÉSI ELVEI

Iskolánkban csoportbontásban tanítjuk az idegen nyelveket, az osztályok létszámától függően az informatikát, a matematikát, lehetőség szerint a magyar nyelvet, a történelmet. Célunk ezzel, hogy az ismereteket elmélyítsük, hogy több idő jusson a kommunikációs készségek fejlesztésére és a tanulók tudásának megalapozására.

A szabadon választható tárgyak esetében választásukat a tanulók és a szülők aláírásukkal megerősítik és tudomásul veszik, hogy az értékelés, a mulasztás, továbbá a magasabb évfolyamra lépés tekintetében úgy kell tekinteni, mintha kötelező tanórai foglalkozás lenne.

## A TANULÓK ESÉLYEGYENLŐSÉGÉT SZOLGÁLÓ INTÉZKEDÉSEK

Az intézmény szolgáltatásaihoz való hozzáférés egyenlőségének biztosításán túl célunk az esélyteremtés, támogató lépések, szolgáltatások megvalósítása a **hátrányos helyzetű** gyerekek hátrányainak kompenzálása és az esélyegyenlőség előmozdítása érdekében az intézmény minden tevékenysége során.

Kiemelt figyelemmel kísérjük a halmozottan hátrányos helyzetű tanulók helyzetét, személyes törődéssel és fokozott odafigyeléssel támogatjuk egyéni fejlődésüket. Folyamatosan együttműködünk a szociális és gyermekjóléti ellátások tekintetében illetékességgel és hatáskörrel bíró intézményekkel, szervezetekkel.

Biztosítjuk a tanulási nehézséggel küzdő, ill. **sajátos nevelési igényű** tanulók integrált oktatását.

## A tanuló magatartása, szorgalma értékelésének és minősítésének követelményei

A **magatartás** az egyén olyan általános viselkedési formája, amelyben kifejeződik viszonya az őt körülvevő szűkebb és tágabb közösségekhez, a bennük megnyilvánuló olyan viselkedésformákhoz, melyekkel szemben az egyén pozitív (példás), közömbös (jó) vagy elutasító (változó), illetve antiszociális (rossz) attitűdje érhető tetten.

A magatartás aktív folyamat, melyet meghatároz az egyén habitusa, a nevelt és tanult viselkedési formák, a tágabb közösség normái és az egyén azokhoz való viszonya.

A magatartás értékelési rendszerének olyan elvárásokat kell megfogalmaznia, melyek kifejezik az egyén és a környezete kooperációját, zavartalan vagy semleges együttélését, esetlegesen tudatos vagy a helyzetből adódó devianciáját. Az értékelés során tekintetbe kell venni az általános normákat, a közösségek - osztályközösség, az intézmény tanárai, vezetői, az intézmény és környezete által megfogalmazott normákat, az ezekhez való egyéni viszonyulást, annak önkéntes vagy tudatos követését, az azokba való beletörődést vagy a velük való szembefordulást. Az értékelésnek aktív folyamatnak kell lennie, melynek meghatározott időszakon belül a változásokat, a konkrét helyzeteket és azoknak az egyénre való hatását tekintetbe kell vennie. Így az egyéni szociális helyzet alakulását, a konfliktusokhoz való viszonyt, a tipikus egyéni magatartást az összeütközések keletkezése, elkerülése vagy megoldása területén, továbbá dinamikusan a tanulók mindezekhez való változó viszonyát. Az értékelésnek az egy-egy közösségen belüli elvárásokat és több közösségnek egymással szembeni elvárásait is tükröznie kell. Törekedni kell a konform magatartásmódok kialakítására és ezek stabilizálására, a devianciák kiküszöbölésére, mégpedig az egyéni belátás és beláttatás módszereinek alkalmazásával.

A megfogalmazott követelményrendszer csak a követelmények ismeretének tudatában, azok belátásával, a tanuló általi aktív tanulási folyamat egyéntől függő elsajátításával teljesíthető. A született képességek készség majd ismeret, végül tudás szintjére emelése olyan aktív folyamat kell legyen, melyet a tanulónak magának is el kell sajátítania az ismeretrendszer befogadásával párhuzamosan. A követelmények elfogadását kifejezi a tanulónak saját képességeihez való viszonya, ezek tudatos fejlesztése, olyan egyéni konfliktusok vállalása, amelyek hosszabb távon biztosítják a követelményrendszer elfogadását és az ismeretanyag befogadását. Az értékelésnek törekednie kell az egyéni attitűd negatív és pozitív vonásainak kibontására, a folyamatok pozitív irányba hangolására, a negatív konfliktusok elkerülésére és az egyéni képességek általános fejlesztésére. Az értékelés fogalmazzon meg olyan követelményrendszert, amelyek mindezeket a tendenciákat erősítik és egyben az önkéntes és tudatos normakövetés irányába hatnak.

Példás a tanuló **szorgalma**, ha képességeihez mérten maximális teljesítményre törekszik, jó, ha nem egyenletes a képességeihez mért teljesítménye, változó, ha rendszeresen képességei alatt teljesít, rossz, ha egyáltalán nem törekszik a minimális követelményeknek megfelelni.

A tanulók **jutalmazásá**nak szempontjai az elért tanulmányi eredmény, a magatartás, a szorgalom és az iskola jó hírét növelő eredmények. Ezek alapján a tanuló osztályfőnöki, szaktanári, illetve igazgatói dicséretben részesülhet.

Oklevél formájában, osztályfőnöki dicséretben részesül az, akinek év végi tanulmányi eredménye legalább 4,5.

Lehetőség szerint tárgyjutalommal (**könyvutalvány**) járó dicsérő oklevelet kap az a tanuló, akinek év végi tanulmányi eredménye legalább 4,75.

Igazgatói dicséretben, oklevélben és tárgyjutalomban részesül az a tanuló, aki:

* megyei versenyen 1-3.
* területi versenyen 1-5.
* országos versenyen 1-10. helyezést ért el.

Elismerő **bronzplaket**tet és emlékoklevelet kell adni annak a végzős tanulónak:

* akinek 9-12. évfolyamon az év végi érdemjegyei és az érettségi vizsga érdemjegyei között legfeljebb kettő jó található, a többi pedig jeles,
* vagy aki országos tanulmányi, művészeti, kulturális, diáksport versenyen, illetve szakági Európa- vagy világbajnokságon 1-3. helyezést ért el, továbbá tanulmányi eredménye 9-12. évfolyamon és érettségi átlaga legalább 4,00,
* továbbá mindkét esetben magatartása 9-12. évfolyamon példás vagy jó.

A jutalmazás iskolai rendezvényeken (ünnepélyek, évzárók) történik.

## A tanulók fizikai állapotának méréséhez használt módszerek

7-12. évfolyamokon minden tanévben egyszer az egységes NETFIT rendszer alapján mérjük fel a tanulók fizikai állapotát.

# AZ ISKOLA EGSZSÉGNEVELÉSI ÉS KÖRNYEZETI NEVELÉSI ELVEI

## Egészségnevelés

Az iskolában elsősorban az osztályfőnökök, de a tantárgyukhoz kapcsolódóan a biológia, a kémia, illetve valamennyi szaktanár foglalkozik az egészségnevelés témakörével. Az egészségnevelés az a területe az iskolai életnek, ahol már régóta szisztematikus munka folyik. A továbbiakban is nagy szükség van a vezetés, a tanárok és az iskola egyéb alkalmazottjai közötti együttműködésre, a jól összehangolt munkára. Mindenkinek még tovább kell javítani egészségnevelési attitűdjét.

Az iskolai egészségnevelés összefügg a tanári magatartással, gondossággal, az intézmény szervezettségével. Melyek azok a dolgok, amelyekkel mindenkinek foglalkoznia kell:

* Gondoskodunk-e az osztálytermek megfelelő, rendszeres szellőztetéséről?
* Megfelelően tájékozódik-e az iskola a tanulók tanulást is befolyásoló egészségi állapotáról, a részképesség zavarokról?
* Megfelel–e az osztálytermek berendezése az egészségügyi szempontoknak (igazodik-e az asztalok, székek mérete az egyes gyerek testmagasságához? Megfelelő-e a világítás? Megfelelő-e a számítógépek elhelyezése?), figyelnek-e a pedagógusok a gyerekek megfelelő testtartására?
* Az ülésrend kialakítása lehetővé teszi-e minden tanuló számára a megfelelő, egyéni adottságokat is figyelembe vevő (pl. rövidlátás, hallási zavar…) testhelyzetben történő figyelést és tanulást? Ügyelnek-e arra, hogy az ülésrend időszakonkénti változtatásával nyújtsanak változatosságot a gyermekek szemének és gerincének terhelésében? Ügyelnek-e arra, hogy az iskolatáska súlya ne haladja meg az optimális mértéket?

Az egészséges életmód, életszemlélet, magatartás szempontjából lényeges területeknek az iskola pedagógiai rendszerébe, összes tevékenységébe kell beépülni. Ezek közé tartoznak az alábbiak:

* önmagunk és egészségi állapotunk ismerete
* az egészséges testtartás, a mozgás fontossága
* az értékek ismerete
* az étkezés, a táplálkozás egészséget befolyásoló szerepe
* a betegségek kialakulása és gyógyulási folyamat
* a barátság, a párkapcsolatok, a szexualitás szerepe az egészségmegőrzésben
* a személyes krízishelyzetek felismerése és kezelési stratégiák ismerete
* a tanulás és a tanulás technikái
* az idővel való gazdálkodás szerepe
* a rizikóvállalás és határai
* a szenvedélybetegségek elkerülése
* a tanulási környezet alakítása
* a természethez való viszony, az egészséges környezet jelentősége

Az egészségnevelési program alakításakor érdemes áttekinteni, hogy a tervben megjelennek-e olyan az előző felsorolásból nyerhető, és az életkori sajátosságokhoz is illesztendő lényeges témák, mint például:

* az egészséges táplálkozás témái
* a szenvedélybetegségekkel való foglalkozás
* a szexuális felvilágosítás-nevelés, a családtervezés alapjai, az AIDS prevenció
* a betegség és a gyógyulást segítő magatartás (elsősegélynyújtás, gyógyszerhasználat)
* a testi higiénia
* a környezeti ártalmak (zaj, légszennyezés, hulladékkezelés)
* a személyes biztonság (közlekedés, rizikóvállalás,)
* a testedzés, a mozgás, a helyes testtartás

**Tanórai programok:**

A tanórákon hozzárendeljük az adott témához megfelelő egészségnevelési vonatkozásokat. Az óra jellege határozza meg, hogy melyik problémát hogyan dolgozzuk fel. Kiemelt helyet kapnak a hétköznapi élettel kapcsolatos vonatkozások, amelyekhez a diákoknak is köze van. Különböző interaktív, kooperatív módszereket használva adjuk át az ismereteket, de jelentős teret kap az önálló ismeretszerzés is. A szemléltetés hagyományos, audiovizuális és informatikai lehetőségeit is felhasználjuk, alkalmazzuk. Így az élményszerű tanításra lehetőség nyílik. Fontosnak tartjuk, hogy diákjaink komoly elméleti alapokat szerezzenek, mert véleményünk szerint így lehet csak okosan, átgondoltan harcolni egészségük megóvásáért.

**Tanórán kívüli programok:**

A tanulók olyan versenyeken indulnak, ahol az egészség fontos téma, így elmélyíthetik elméleti tudásukat. Rendszeresen részt veszünk az elsősegélynyújtó versenyeken és különböző biológia tantárggyal kapcsolatos tanulmányi versenyeken. Idegen nyelvi fordítási versenyeken veszünk részt, ahol gyakran szerepelnek egészségvédelemmel kapcsolatos cikkek is.

Az egészséges életmódra való nevelés fontos eszköze a mindennapos testedzés lehetőségének biztosítása. Egyéb rendezvények: sportnap, házibajnokság különböző sportágakban, tanulmányi kirándulások, kerékpártúrák.

Az egészségnevelési munkánk céljainak eléréséhez elengedhetetlen feltétel, hogy az iskolai élet résztvevői egymással, valamint külső intézményekkel, szervezetekkel együttműködjenek, jó munkakapcsolatban legyenek. A résztvevők és a közöttük meglévő együttműködés egyben egészségnevelési munkánk erőforrása is.

**Az iskolai egészségnevelés célja:**

A serdülő higiéniai tudását olyan szintre kell emelni, amely lehetővé teszi, hogy mindazokat a forrásokat igénybe vegye, és használni tudja, amelyek egészségügyi állapotának javítására szolgálnak, és amelyek számára biztosítottak. Képessé kell tenni őket arra, hogy a kapott információk alapján egészségi állapotuknak illetően maguk tudjanak hatékony döntéseket hozni. Ennek elérésére meg kell tanítani őket az egészséges állapot jellemzőire, a fenyegető veszélyekre, a betegség, a rossz egészségi állapot tüneteire, annak felismerésére és a helyes reagálásra. Jobban kell terjeszteni azokat az ismereteket, amelyek az egyén és a közösség egészségének összefüggéseire és pszichoszociális eredetű problémáira vonatkoznak.

Az egészségnevelési módszer három alapelvre épüljön:

 1) Az egészségnevelés programja ösztönző, a mindennapi élettel, problémákkal összefüggő, érdeklődést kiváltó legyen.

 2) Legyen sokoldalúan integrált családdal, iskolával, közösséggel, a gyermekek fejlettségével. Épüljön be teljesen az általános nevelési programba.

 3) A tanulók aktív részvétele nagyon fontos. Vonjuk be a tanulókat egy-egy egészségügyi probléma ismertetésébe, annak megvitatásába, a megoldás cselekvő kivitelezésébe.

Az iskolai egészségnevelés lehet:

 1) Egyéni a tanulóval való személyes elbeszélgetés.

 2) Közösségi: a pedagógiai programban, illetve az egészségnevelési programban meghatározott témák feldolgozása osztályokban, esetleg kisebb csoportokban.

Osztályonként, korcsportonként változik a tanulók igénye, érdeklődése, azonban minden osztályban kötelező foglalkozni az alábbi témakörökkel figyelembe véve az életkori sajátosságokat:

1. Egészség - betegség
2. Táplálkozás - mozgás
3. Napirend - szabadidő helyes felhasználása - alvás
4. Testápolás (Személyi higiéné) és öltözködés
5. Családi élet jelentősége
6. Kortárskapcsolatok
7. Káros szenvedélyek - helyes döntések
8. Szexualitás
9. Egészséges környezet és védelme
10. Balesetek megelőzése - elsősegélynyújtás

Az iskola rendelkezik azokkal az alapvető oktatási eszközökkel, szakkönyvekkel, amelyek az egészségnevelési munkához szükségesek. Folyamatosan pótolni kell az elhasználódott eszközöket, valamint lépést tartva a fejlődéssel, új eszközöket kell beszerezni. Lehetőség szerint az erdei iskolai programokon biztosítani kell a biológiai vizsgálatokhoz szükséges kellékeket. Folyamatosan frissíteni kell az egészségnevelési szak- és CD-könyvtárat. Biztosítani kell, hogy az egészségnevelési tanórákon és programokon megfelelő audiovizuális és multimédiás eszközök álljanak az előadók rendelkezésére.

## Környezeti nevelés

A t**anórák**on hozzárendeljük az adott témához megfelelő környezetvédelmi vonatkozásokat. Az óra jellege határozza meg, hogy melyik problémát hogyan dolgozzuk fel. Kiemelt helyet kapnak a hétköznapi élettel kapcsolatos vonatkozások, amelyekhez a diákoknak is köze van. Különböző interaktív módszereket használva adjuk át az ismereteket, de jelentős teret kap az önálló ismeretszerzés is. A szemléltetés hagyományos, audiovizuális és informatikai lehetőségeit is felhasználjuk, alkalmazzuk. Fontosnak tartjuk, hogy diákjaink komoly elméleti alapokat szerezzenek, mert véleményünk szerint így lehet csak okosan, átgondoltan harcolni környezetünk megóvásáért.

Az egyszerű víz-, talaj- és levegővizsgálati módszereket órákon tanítjuk meg, a vizsgálatokat pedig a laboratóriumokban, illetve az adott helyszíneken végezzük el.

**Tanórán kívüli programok**

A tanulók számos olyan versenyen indulhatnak, ahol a környezet- és a természetvédelem fontos téma, így elmélyíthetik tudásukat tanulmányi kirándulások (pl.: Pécs Hulladék-válogató, Paksi Atomerőmű).

A **környezeti nevelés alapelvei** közül az alábbiakat kiemelten kell kezelni:

* a fenntartható fejlődés
* a kölcsönös függőség, ok-okozati összefüggés
* a helyi és globális szintek kapcsolatai
* alapvető emberi szükségletek
* emberi jogok
* demokrácia
* elővigyázatosság
* biológiai és társadalmi sokféleség
* az ökológiai lábnyom

Tartsuk szem előtt minden órán és foglalkozáson, hogy a tanulók fejében a környezetvédelemmel kapcsolatban egységes rendszer alakuljon ki.

Hosszú távú célunk, jövőképünk, hogy környezettudatos állampolgárrá váljanak tanítványaink. Ennek érdekében diákjainkban ki kell alakítani:

* a környezettudatos magatartást és életvitelt
* a személyes felelősségen alapuló takarékos magatartást és életvitelt
* a környezet értékeinek megőrzését, szeretetét és védelmét
* a rendszerszemléletet
* a globális összefüggések megértésének képességét
* az egészséges életmód technikáinak és módszereinek igényét

A célok eléréséhez szükséges készségek kialakítása, fejlesztése a diákokban, ilyenek például:

* alternatív, problémamegoldó gondolkodás
* ökológiai szemlélet, gondolkodásmód
* szintetizálás, analizálás
* problémaérzékenység, integrált megközelítés
* kreativitás
* együttműködés, alkalmazkodás, tolerancia és segítő életmód
* vitakészség, kritikus véleményalkotás
* kommunikáció, médiahasználat
* konfliktuskezelés és megoldás
* állampolgári részvétel és cselekvés
* értékelés és mérlegelés készsége

Rövid távú céljaink tervezésekor figyelembe vesszük, hogy a hosszabb távú célok megvalósításához milyen lépések vezetnek.

**Új tervek**

* a tantestület minden tagjának megnyerése a környezeti nevelési munkához
* a tantestület továbbképzése, környezeti nevelési módok átadása
* környezeti nevelési szakirodalom megismerése és megismertetése
* a kétszintű érettségin a környezeti nevelés anyagának megjelenítése

**Hagyományok ápolása**

* természet napja szervezése iskolánk tanulói számára
* a város nevezetességeinek felkutatása
* a Duna-part védelmében való részvétel
* drog-prevenciós program folytatása
* osztályfőnöki órák környezetvédelmi témákban
* témahét, projekt környezetvédelemhez kapcsolódóan

**Szaktárgyi célok**

* lehetőség szerint legyen környezetvédelmi kérdés az érettségin
* tanórán kívüli előadások, programok szervezése
* felkészítés természetvédelmi versenyekre
* multimédiás módszerek, IKT eszközök, digitális tananyagok alkalmazása tanórákon

A környezeti nevelés összetettségét csak komplex **módszerek** segítségével lehet közvetíteni. Ezért fontos a tantárgyak közötti integráció, legalább néhány területen. Minden lehetőséget meg kell ragadni, hogy megfelelő módon egységes képet alakítsunk ki diákjainkban az őket körülvevő világról. Lehetőségeink:

* terepgyakorlatok, tanulmányi kirándulások
* akadályversenyek, kézműves foglalkozások, városismereti játékok
* akciók: pályázatok, újságkészítés, iskolarádió, kiállítások rendezése
* látogatás: múzeum, hulladékégető, szeméttelep, szennyvíztisztító
* iskolazöldítés
* közösségi szolgálat keretein belül környezetvédelmi tevékenység előtérbe helyezése
* **diáknap**
* nemzetközi projekt, nemzetközi diákcsere.

Az iskola rendelkezik azokkal az **alapvető oktatási eszközökkel**, szakkönyvekkel, amelyek a környezeti nevelési munkához szükségesek, de lépést tartva a fejlődéssel, új eszközöket kell beszerezni. Az előírt módon kell tárolni a vegyszereket. Az erdei iskolai programokhoz biztosítani kell a biológiai, kémiai vizsgálatokhoz szükséges kellékeket. Folyamatosam frissíteni kell a környezeti nevelési szak- és CD-könyvtárat. A pedagógia program végrehajtásához szükséges, hogy a nevelő-oktató munkát segítő felszerelések jegyzékébe beépüljön a környezeti nevelés eszközigénye is.

# A középszintű érettségi vizsga témakörei

**Magyar nyelv és irodalom**

1. Magyar nyelv
	1. Ember és nyelv
	2. Kommunikáció
	3. A magyar nyelv története
	4. Nyelv és társadalom
	5. A nyelvi szintek
	6. A szöveg
	7. A retorika alapjai
	8. Stílus és jelentés
2. Irodalom
	1. Szerzők, művek
		1. Életművek a magyar irodalomból
		2. Portrék
		3. Látásmódok
		4. A kortárs irodalomból
		5. Világirodalom
		6. Színház és dráma
		7. Az irodalom határterületei
		8. Regionális kultúra
	2. Értelmezési szintek, megközelítések
		1. Témák, motívumok
		2. Műfajok, poétika
		3. Korszakok, stílustörténet

**Történelem**

1. Gazdaság, gazdaságpolitika, anyagi kultúra
2. Népesség, település, életmód
3. Egyén, közösség, társadalom
4. Modern demokráciák működése
5. Politikai intézmények, eszmék, ideológiák
6. Nemzetközi konfliktusok és együttműködés
7. Szabad témakör: Tolna város helytörténete

**Matematika**

1. Gondolkodási módszerek, halmazok, logika, kombinatorika, gráfok
2. Számelmélet, algebra
3. Függvények, az analízis elemei
4. Geometria, koordinátageometria, trigonometria
5. Valószínűségszámítás, statisztika

**Idegen nyelv**

1. Kommunikatív készség
	1. Beszédértés
	2. Beszédkészség
	3. Szövegértés
	4. Íráskészség
2. Nyelvi kompetencia
3. Témák
	1. Személyes vonatkozások, család
	2. Ember és társadalom
	3. Környezetünk
	4. Az iskola
	5. A munka világa
	6. Életmód
	7. Szabadidő, művelődés, szórakozás
	8. Utazás, turizmus
	9. Tudomány és technika

**Fizika**

1. Mechanika
2. Hőtan, termodinamika
3. Elektromágnesesség
4. Atomfizika, magfizika
5. Gravitáció, csillagászat
6. Fizika és kultúrtörténeti ismeretek

**Kémia**

1. Általános kémia
2. Szervetlen kémia
3. Szerves kémia
4. Kémiai számítások

**Biológia**

1. Bevezetés a biológiába
2. Egyed alatti szerveződési szint
3. Az egyed szerveződési szintje
4. Az emberi szervezet
5. Egyed feletti szerveződési szintek
6. Öröklődés, változékonyság, evolúció

**Földrajz (Földünk és környezetünk)**

1. Térképi ismeretek
2. Kozmikus környezetünk
3. A geoszférák földrajza
4. A földrajzi övezetesség
5. Népesség- és településföldrajz
6. A világ változó társadalmi- gazdasági képe
7. A világgazdaságban különböző szerepet betöltő régiók, országcsoportok és országok
8. Magyarország földrajza
9. Európa regionális földrajza
10. Az Európán kívüli földrészek földrajza
11. A globális válságproblémák földrajzi vonatkozásai

**Ének-zene**

1. Éneklés és zenetörténet
	1. Népzene
	2. Műzene
2. Zenefelismerés
3. Dallamátírás

**Rajz és vizuális kultúra**

1. Alkotás
	1. Vizuális nyelv
	2. Technikák
	3. Ábrázolás, látványértelmezés
	4. Megjelenítés, közlés, kifejezés, alkotás
2. Befogadás
	1. A megjelenítés sajátosságai
	2. Technikák
	3. Vizuális kommunikáció
	4. Tárgy- és környezetkultúra
	5. Kifejezés a képzőművészetben

**Informatika**

1. Információs társadalom
2. Informatikai alapismeretek – hardver
3. Informatikai alapismeretek – szoftver
4. Szövegszerkesztés
5. Táblázatkezelés
6. Adatbázis-kezelés
7. Információs hálózati szolgáltatások
8. Prezentáció és grafika
9. Könyvtárhasználat

# Tantervek

A konkrét tantárgyi tantervek a pedagógiai program mellékleteként CD-n találhatók.

**Tartalomjegyzék**

[1 NEVELÉSI PROGRAM 3](#_Toc460425544)

[1.1 AZ ISKOLÁBAN FOLYÓ pedagógiai MUNKA alapelveI, értékEI, CÉLJAI, FELADATAI, ESZKÖZEI, eljárásai 3](#_Toc460425545)

[1.1.1 Alapelvek, értékek 3](#_Toc460425546)

[1.1.2 Célok és feladatok 4](#_Toc460425547)

[1.1.3 Személyiségfejlesztéssel kapcsolatos feladatok 7](#_Toc460425548)

[1.2 KÖZÖSSÉGFEJLESZTÉSSEL KAPCSOLATOS FELADATOK 7](#_Toc460425549)

[1.3 AZ ISKOLAI EGÉSZSÉGFEJLESZTÉS FELADATAI 9](#_Toc460425550)

[1.3.1 Az elsősegély-nyújtási alapismeretek elsajátítása 9](#_Toc460425551)

[1.4 A KIEMELT FIGYELMET IGÉNYLŐ TANULÓKKAL KAPCSOLATOS PEDAGÓGIAI TEVÉKENYSÉG 9](#_Toc460425552)

[1.4.1 A beilleszkedési, magatartási nehézségek enyhítése 9](#_Toc460425553)

[1.4.2 Tehetséggondozás, felzárkóztatás 10](#_Toc460425554)

[1.4.3 Gyermek- és ifjúságvédelem 11](#_Toc460425555)

[1.4.4 A tanulási kudarcnak kitett tanulók felzárkóztatásának segítése 12](#_Toc460425556)

[1.4.5 Szociális hátrányok enyhítését segítő tevékenység 12](#_Toc460425557)

[1.5 A PEDAGÓGUSOK HELYI FELADATAI, AZ OSZTÁLYFŐNÖK FELADATAI 13](#_Toc460425558)

[1.5.1 Az osztályfőnök feladatai és hatásköre 13](#_Toc460425559)

[1.6 AZ INTÉZMÉNYI DÖNTÉSI FOLYAMATBAN VALÓ TANULÓI RÉSZVÉTEL RENDJE 14](#_Toc460425560)

[1.7 KAPCSOLATTARTÁS A SZÜLŐKKEL, TANULÓKKAL, AZ ISKOLA PARTNEREIVEL 14](#_Toc460425561)

[1.7.1 A tanulók közösségét érintő kapcsolattartási formák 14](#_Toc460425562)

[1.7.2 A szülők közösségét érintő együttműködési formák 15](#_Toc460425563)

[1.8 A TANULMÁNYOK ALATTI VIZSGA VIZSGASZABÁLYZATA 15](#_Toc460425564)

[1.9 AZ ISKOLAVÁLTÁS, VALAMINT A TANULÓ ÁTVÉTE-LÉNEK SZABÁLYAI 20](#_Toc460425565)

[1.10 A FELVÉTELI ELJÁRÁS KÜLÖNÖS SZABÁLYAI 20](#_Toc460425566)

[2 HELYI TANTERV 21](#_Toc460425567)

[2.1 ÁLTALÁNOS ISKOLAI TAGINTÉZMÉNY 21](#_Toc460425568)

[2.2 HELYI TANTERV - GIMNÁZIUM 31](#_Toc460425569)

[2.3 VÁLASZTOTT KERETTANTERV (4 ÉVFOLYAMOS KÉPZÉS): 31](#_Toc460425570)

[2.3.1 Kerettanterv a gimnáziumok 9-12. évfolyama számára 31](#_Toc460425571)

[2.3.2 A VÁLASZTOTT KERETTANTERV FELETTI ÓRASZÁM 32](#_Toc460425572)

[2.4 A VÁLASZTOTT KERETTANTERV (6 ÉVFOLYAMOS KÉPZÉS): 33](#_Toc460425573)

[2.4.1 Kerettanterv a gimnáziumok 7-12. évfolyama számára 33](#_Toc460425574)

[2.4.2 A VÁLASZTOTT KERETTANTERV FELETTI ÓRASZÁM 34](#_Toc460425575)

[2.5 Az iskola egyes évfolyamain tanított tantárgyak, a kötelező és választható tanórai foglalkozások, valamint azok óraszámai, az előírt tananyag és követelmények 35](#_Toc460425576)

[2.5.1 INTÉZMÉNYÜNK ÓRATERVE A MÓDOSÍTOTT (10/2003. (IV. 28.) OM r.) KERETTANTERV ÉS A 2011. ÉVI CXC. TÖRVÉNY ALAPJÁN 35](#_Toc460425577)

[2.6 AZ OKTATÁSBAN ALKALMAZHATÓ TANKÖNYVEK ÉS TANESZKÖZÖK KIVÁLASZTÁSÁNAK ELVEI 36](#_Toc460425578)

[2.7 A NEMZETI ALAPTANTERVBEN MEGHATÁROZOTT PEDAGÓGIAI FELADATOK HELYI MEGVALÓSÍTÁSA 36](#_Toc460425579)

[2.8 MINDENNAPOS TESTNEVELÉS 37](#_Toc460425580)

[2.9 A VÁLASZTHATÓ TANTÁRGYAK, FOGLALKOZÁSOK ÉS A PEDAGÓGUSVÁLASZTÁS SZABÁLYAI 37](#_Toc460425581)

[2.10 AZ ISKOLAI BESZÁMOLTATÁS, AZ ISMERETEK SZÁMONKÉRÉSÉNEK KÖVETELMÉNYEI ÉS AZ ÉRTÉKELÉS FORMÁI 39](#_Toc460425582)

[2.10.1 Az értékelés 39](#_Toc460425583)

[2.10.2 A továbbhaladás feltételei 41](#_Toc460425584)

[2.11 Az otthoni felkészüléshez előírt feladatok meghatározásának elvei és korlátai 41](#_Toc460425585)

[2.12 A CSOPORTBONTÁSOK ÉS AZ EGYÉB FOGLALKOZÁSOK SZERVEZÉSI ELVEI 41](#_Toc460425586)

[2.13 A TANULÓK ESÉLYEGYENLŐSÉGÉT SZOLGÁLÓ INTÉZKEDÉSEK 41](#_Toc460425587)

[2.14 A tanuló magatartása, szorgalma értékelésének és minősítésének követelményei 42](#_Toc460425588)

[2.15 A tanulók fizikai állapotának méréséhez használt módszerek 43](#_Toc460425589)

[3 AZ ISKOLA EGSZSÉGNEVELÉSI ÉS KÖRNYEZETI NEVELÉSI ELVEI 43](#_Toc460425590)

[3.1 Egészségnevelés 43](#_Toc460425591)

[3.2 Környezeti nevelés 46](#_Toc460425592)

[4 A középszintű érettségi vizsga témakörei 48](#_Toc460425593)

[5 Tantervek 50](#_Toc460425594)

**Legitimációs záradék**

* A Pedagógiai programot az Intézményi Tanács véleményezte és elfogadásra javasolja.

Tolna, 2016. 08. 31. ………………………..…..……..

Intézményi Tanács elnöke

* A Pedagógiai programot az Iskolaszék véleményezte és elfogadásra javasolja.

Tolna, 2016. 08. 31. ………………………..…..……..

Iskolaszék elnöke

* A Pedagógiai programot a Diákönkormányzat véleményezte és elfogadásra javasolja.

Tolna, 2016. 08. 31. …….………………………………..

 Diákönkormányzat elnöke

* A Pedagógiai programot a nevelőtestület megismerte és elfogadta.

Tolna, 2016. 08. 31.

 ……..……………………………

 tanár

* A pedagógiai programot az intézmény vezetője jóváhagyta.

Tolna, 2016. 08. 31.

 ……………………………………

 intézményvezető

* A Pedagógiai programot az általános iskolai tagintézmény nevelőtestülete megismerte és elfogadta.

Tolna, 2016. 08. 31.

 ……..……………………………

 tanár

* A Pedagógiai programot az általános iskolai tagintézmény Szülői Munkaközössége véleményezte és elfogadásra javasolja.

Tolna, 2016. 08. 31.

 ……..……………………………

 Szülői Munkaközösség elnöke